Ministeri de Ciència i Tecnologia
Aprovació del Reglament per a l'execució de la Llei 17/2001, de 7 de desembre, de marques
Reglament per a l'execució de la Llei 17/2001, de 7 de desembre, de marques
Títol I - Disposició transitòria tercera
Contingut de la sol·licitud de registre
Justificant del pagament de la taxa de sol·licitud
Reivindicació del dret de prioritat unionista
Reivindicació del dret de prioritat d'exposició
Examen dels requisits formals de la sol·licitud necessaris per obtenir data de presentació
Examen dels requisits formals de la sol·licitud
Examen de la legitimació del sol·licitant
Notificació conjunta de defectes i termini d'esmena
Examen conjunt de licitud i forma
Recerca d'anterioritats i publicació de la sol·licitud
Presentació i contingut de l'escrit d'oposició
Presentació de proves i documents
Inadmissió o desistiment de l'oposició
Examen de fons i resolució de l'expedient
Examen d'ofici i suspensió de l'expedient
Publicació del registre de la marca
Expedició del títol de registre de la marca
Avís de l'expiració del registre de la marca
Presentació i contingut de la sol·licitud de renovació
Renovació sol·licitada per drethavents
Transmissions, llicències i altres modificacions de drets
Contingut de la sol·licitud d'inscripció de transmissions
Contingut de la sol·licitud d'inscripció de llicències
Cancel·lació i modificació de la inscripció de llicències i d'altres drets
Marques col·lectives i de garantia i noms comercials
Reglament d'ús de les marques col·lectives i de garantia
Marques internacionals i marques de la Unió
Examen preliminar de la sol·licitud de registre internacional
Sol·licitud de transformació d'un registre internacional
Sol·licitud de transformació d'una marca comunitària
Disposicions generals sobre els procediments
Modificació de la sol·licitud o registre i rectificació d'errors
Modificació de la sol·licitud o del registre de la marca
Divisió de la sol·licitud o del registre de la marca
Sol·licitud de restabliment de drets
Examen i resolució de la sol·licitud
Notificacions i comunicacions de l'Oficina Espanyola de Patents i Marques
Registre de marques i informació al públic
Forma i contingut del Registre de marques
Acreditació de la representació
Sol·licitud de nul·litat i caducitat
Contingut de la sol·licitud de nul·litat o caducitat
Inadmissió de la sol·licitud de nul·litat o caducitat
Fonamentació de la sol·licitud de nul·litat o caducitat
Examen de fons de la sol·licitud de nul·litat o caducitat
Suspensió i sobreseïment de sol·licituds de nul·litat o caducitat
Prova d'ús en les sol·licituds de nul·litat o caducitat
Restabliment de drets de les altres modalitats de propietat industrial
Aplicació de la classificació internacional als noms comercials renovats
La Llei 17/2001, de 7 de desembre, de marques, en la disposició final segona autoritza el Consell de Ministres a dictar totes les disposicions d'aplicació i desplegament d'aquesta Llei que siguin necessàries.
Així mateix, són abundants els articles de la Llei esmentada —articles 1.2, 11.6 i 7, 12.3, 16.1. c i 2, 18.1 i 4, 19.1, 30.2 i 4, 49.1, 82.2 i 4 i 86.2, entre altres— que en preveuen el desplegament per la via reglamentària.
A aquests efectes, s'ha procedit a l'elaboració del Reglament d'execució de la Llei i s'ha ordenat en vuit títols, tres disposicions addicionals i tres disposicions transitòries.
Aquest Reial decret i el Reglament executiu que aprova es dicten a l'empara de la competència exclusiva de l'Estat en matèria de legislació sobre la propietat industrial, que preveu l'article 149.1.9a de la Constitució.
El títol I es destina a regular la sol·licitud de registre com a conjunt de documents essencials no només per obtenir la protecció sol·licitada, sinó també per delimitar, davant tercers, els elements constitutius del dret sol·licitat.
Amb aquesta finalitat s'estableixen detalladament els requisits que ha de complir la identificació del sol·licitant, la reproducció del signe en què consisteixi la marca i l'àmbit de protecció, és a dir, els productes i serveis als quals s'aplica en el mercat.
Dins d'aquest mateix títol es regula la presentació de la sol·licitud i la reivindicació dels drets de prioritat unionista i d'exposicions (Conveni de la Unió de París per a la protecció de la propietat industrial de 20 de març de 1883), també com a elements essencials del dret sol·licitat, quan en fixen la data de naixement, si es concedeix la sol·licitud, i, per tant, la preferència o la prelació del dret esmentat davant altres de posteriors que hi siguin incompatibles.
El títol II tracta el procediment de registre i consta de sis capítols, en consonància amb les sis fases procedimentals fonamentals del registre dels signes distintius.
El capítol I regula l'examen de forma de la sol·licitud i estableix els diferents elements que comprèn aquest examen: requisits relatius a la data de presentació (documentació mínima), a les formalitats de la sol·licitud i a la legitimació del sol·licitant.
Es preveu la possibilitat que tots aquests requisits siguin examinats en un únic acte i es fixen les condicions en què els òrgans competents de les comunitats autònomes han de remetre la sol·licitud, amb tot el que s'hagi actuat, a l'Oficina Espanyola de Patents i Marques.
El capítol II regula l'examen de licitud de la marca sol·licitada; si no se supera la sol·licitud de marca no pot ser publicada pel fet d'incórrer en defectes relatius a l'ordre públic o els bons costums.
El capítol III fixa detalladament els elements de la sol·licitud de marca que s'han de publicar en el Butlletí Oficial de la Propietat Industrial per a coneixement i defensa, via oposició, de possibles tercers interessats.
Prèviament a aquesta publicació, l'Oficina Espanyola de Patents i Marques ha d'haver fet una recerca d'anterioritats respecte a la sol·licitud presentada i, segons els resultats d'aquesta recerca, informar de la publicació de la nova sol·licitud els titulars de signes anteriors que hi puguin formular de manera justificada una oposició en contra.
El capítol IV estableix els requisits formals que han de concórrer en la formulació de l'escrit d'oposició i els motius que poden determinar-ne la inadmissió.
El capítol V regula l'examen de fons i la resolució final de l'expedient, i preveu el tràmit d'audiència oportú i preceptiu al sol·licitant perquè defensi la seva sol·licitud, en el cas que aquesta hagi tingut oposicions o hagi estat esmenada d'ofici per l'Administració.
Finalment, el capítol VI referit al registre de la marca estableix les mencions i les dades que han de constar en la publicació de la concessió de la marca i en el títol registre.
El títol III desplega tot el que es refereix a la renovació del registre de la marca: contingut de la sol·licitud, renovació sol·licitada pel drethavent i procediment de renovació.
El títol IV regula la transmissió de la marca, l'atorgament de llicències sobre la mateixa marca, la constitució de drets reals i altres modificacions de drets, així com el procediment d'inscripció, cancel·lació o modificació d'aquests drets o negocis al Registre de marques.
El títol V es destina exclusivament a regular la renúncia de la marca, tant total com parcial, i el procediment d'inscripció.
El títol VI, de marques col·lectives i de garantia i noms comercials, estableix, en relació amb aquests signes distintius, el principi normatiu de l'aplicació, mutatis mutandis, de les normes que preveu el Reglament per a les marques individuals, i precisa, això no obstant, certes especificitats d'aquestes modalitats registrals i el contingut del Reglament d'ús i la seva modificació, en el cas de les marques col·lectives o de garantia.
El títol VII tracta de certes sol·licituds i procediments propis i específics de les marques internacionals i comunitàries.
En concret, es desplega l'examen preliminar de la sol·licitud de registre internacional i les sol·licituds de transformació dels registres internacionals i les marques comunitàries.
El títol VIII preveu les disposicions generals sobre els diferents procediments i consta de sis capítols.
El capítol I precisa tot el que es refereix a la modificació de la sol·licitud o el registre de la marca, així com la rectificació d'errors i els canvis de nom o adreça de l'interessat o representant.
El capítol II regula la divisió de la sol·licitud o el registre de la marca, figura que és nova, imposada pel Tractat sobre el dret de marques de 27 d'octubre de 1994 (ratificat per l'Instrument de 13 de novembre de 1998).
El capítol III desplega la sol·licitud i el procediment de restabliment de drets, figura que també és nova i es rep del dret comunitari de marques i europeu de patents.
El capítol IV es destina a precisar determinats elements referits a les notificacions i comunicacions dels interessats, i s'obre a la nova societat de la informació.
El capítol V està dedicat al Registre de marques i a la informació al públic, i estableix minuciosament les dades que s'han d'inscriure en el Registre i les diferents maneres en què els interessats poden accedir a la informació pública que conté.
Finalment, el capítol VI precisa determinades qüestions relacionades amb la representació, i s'ha de destacar l'admissió de poders generals de representació.
D'altra banda, la disposició addicional primera desplega la disposició addicional quarta de la Llei, i explicita el sentit del mot «tràmit» dins l'àmbit dels procediments en matèria de la propietat industrial.
La disposició addicional segona, en desplegament de la disposició addicional setena de la Llei, preveu l'aplicació, mutatis mutandis, de les disposicions del Reglament referides al restabliment de drets a les altres modalitats de propietat industrial.
Finalment, la disposició addicional tercera estableix com a principi general del còmput dels terminis administratius el que preveu l'article 48 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Finalment, les disposicions transitòries primera, segona i tercera regulen determinats procediments de caràcter intertemporal, com són la renovació per una sola vegada dels rètols d'establiment, la classificació dels noms comercials d'acord amb la classificació internacional i la fusió de registres.
En virtut d'això, a proposta del ministre de Ciència i Tecnologia, amb l'aprovació prèvia del ministre d'Administracions Públiques, d'acord amb el Consell d'Estat i amb la deliberació prèvia del Consell de Ministres a la reunió del dia 12 de juliol de 2002,
S'aprova el Reglament per a l'execució de la Llei 17/2001, de 7 de desembre, de marques, el text de la qual s'insereix a continuació.
Queden derogades totes les disposicions del mateix rang o inferior quan contradiguin o s'oposin al que disposa el Reglament que aprova aquest Reial decret.
Queden derogades expressament les disposicions següents:
a ) El Reglament per a l'execució de la Llei 32/1988, de 10 de novembre, de marques, aprovat pel Reial decret 645/1990, de 18 de maig.
b ) El Reglament dels procediments relatius a la concessió, el manteniment i la modificació dels drets de la propietat industrial, aprovat pel Reial decret 441/1994, d'11 de març, pel que fa a les marques, els noms comercials i els rètols d'establiment.
Aquest Reial decret es dicta a l'empara de la competència estatal exclusiva en matèria de legislació sobre propietat industrial, que preveu l'article 149.1.9a de la Constitució.
Aquest Reial decret entra en vigor el 31 de juliol de 2002.
La sol·licitud de registre de marca ha de contenir:
a ) Una petició de registre de la marca.
b ) El nom i l'adreça del sol·licitant, així com l'Estat en què té el domicili, la seu o un establiment industrial o comercial seriós i efectiu.
En el cas que la sol·licitud es presenti en una comunitat autònoma diferent de la del domicili del sol·licitant, la indicació de l'establiment industrial o comercial seriós i efectiu que tingui en el territori de la comunitat autònoma on presenti la sol·licitud; aquesta última indicació no és necessària si el sol·licitant actua per mitjà d'un representant i aquest té el domicili o una sucursal seriosa i efectiva en el territori de la comunitat autònoma on es presenti la sol·licitud.
Quan el sol·licitant sigui una persona física, se n'ha d'indicar el nom i els cognoms; i, quan sigui una entitat de dret públic o una persona jurídica, se n'ha d'indicar la denominació oficial, que ha d'incloure la forma jurídica d'aquesta i que es pot abreujar de la manera usual.
A efectes de notificacions, es pot posar una altra adreça postal.
Així mateix, es pot indicar el número de telèfon, correu electrònic o un altre mitjà de comunicació, i s'ha d'indicar d'entre aquestes la forma preferent de notificació.
En cas que hi hagi diversos sol·licitants, s'ha d'especificar l'adreça o el mitjà de comunicació d'un d'ells a efectes de notificacions; si no es fa així, les notificacions s'han d'adreçar al sol·licitant esmentat en primer lloc a la sol·licitud.
c ) En cas que el sol·licitant actuï per si mateix i no tingui domicili ni seu social en el territori de l'Estat espanyol, ha de designar, a efecte de notificacions, una adreça postal a Espanya o a l'Espai Econòmic Europeu o, alternativament, indicar que les notificacions se li adrecin per qualsevol altre mitjà tècnic de comunicació de què disposi l'Oficina Espanyola de Patents i Marques, sense perjudici del que disposa l'article 175.2 de la Llei 24/2015, de 24 de juliol, de patents.
d ) La representació de la marca de conformitat amb el que preveu l'article 2 d'aquest Reglament.
e ) La llista de productes o serveis per als quals se sol·licita el registre de la marca, d'acord amb el que estableix l'article 3 d'aquest Reglament.
f ) Quan el sol·licitant actuï per mitjà d'un representant, el nom i l'adreça d'aquest de conformitat amb el paràgraf b, i s'ha d'indicar, quan escaigui d'acord amb el que preveu l'apartat 4 de l'article 11 de la Llei 17/2001, de 7 de desembre, de marques, la sucursal seriosa i efectiva que té en el territori de la comunitat autònoma de presentació de la sol·licitud.
Aquesta última indicació no és necessària si el sol·licitant té el domicili, la seu o un establiment industrial o comercial seriós i efectiu en el territori de la comunitat autònoma de presentació de la sol·licitud.
g ) Quan el sol·licitant es vulgui prevaler de la prioritat d'una sol·licitud anterior, de conformitat amb el que preveu l'article 14 de la Llei 17/2001, una declaració en aquest sentit en la qual indiqui el país i la data de presentació de la sol·licitud anterior i, si és possible, el número, i si la reivindicació de la prioritat no s'aplica a tots els productes o serveis esmentats a la sol·licitud, la indicació dels productes o serveis a què es refereixi la reivindicació.
h ) Quan el sol·licitant es vulgui prevaler de la prioritat d'exposició, de conformitat amb el que preveu l'article 15 de la Llei 17/2001, una declaració en aquest sentit en què s'indiqui la denominació de l'exposició i la data de la primera presentació dels productes o serveis; si la reivindicació de la prioritat no s'aplica a tots els productes o serveis esmentats a la sol·licitud, la indicació dels afectats per la reivindicació.
i ) Quan escaigui, una menció que la sol·licitud es refereix al registre d'una marca col·lectiva o de garantia de conformitat amb el que disposen, respectivament, els articles 62 i 68 de la Llei 17/2001.
j ) Quan la sol·licitud es refereixi al registre d'una marca per transformació d'un registre internacional, una menció en aquest sentit, amb indicació del número i la data del registre internacional i si s'ha concedit o està pendent de concessió a Espanya, de conformitat amb el que disposa l'article 83 de la Llei 17/2001.
k ) Signatura del sol·licitant o del seu representant.
La sol·licitud de marca col·lectiva i de garantia ha d'incloure el reglament d'ús.
En la sol·licitud es pot incloure una reivindicació que el signe sol·licitat ha adquirit un caràcter distintiu per l'ús, en el sentit de l'article 5.2 de la Llei 17/2001, de 7 de desembre.
Aquesta reivindicació també es pot presentar en el termini que preveu l'article 20.2 d'aquest Reglament.
La marca ha d'estar representada en qualsevol forma que es consideri adequada usant la tecnologia disponible generalment, sempre que es pugui reproduir en el registre de manera clara, precisa, completa en si mateixa, fàcilment accessible, intel·ligible, duradora i objectiva, d'una manera que permeti a les autoritats competents i al públic en general determinar amb claredat i exactitud l'objecte precís de la protecció atorgada al seu titular.
La representació de la marca ha de definir l'objecte del registre.
En els casos en què la representació vagi acompanyada d'una descripció escrita, aquesta ha de concordar amb la representació i no estendre el seu àmbit de protecció.
Quan la sol·licitud es refereixi a algun dels tipus de marques que enumeren les lletres a a j següents, ha de contenir una indicació en aquest respecte.
Sense perjudici del que disposen els apartats 1 o 2 d'aquest article, el tipus de la marca i la seva representació s'han d'ajustar al que es preveu a continuació:
a ) En el cas d'una marca constituïda exclusivament per paraules o lletres, números o altres caràcters tipogràfics estàndard o una combinació de tots dos (marca denominativa), la marca ha d'estar representada per la presentació d'una reproducció del signe en escriptura i disposició estàndard, sense característiques gràfiques o color.
En aquest cas, la marca s'ha de publicar i registrar en els caràcters estàndard que utilitzi l'Oficina Espanyola de Patents i Marques.
En el Butlletí Oficial de la Propietat Industrial s'ha de publicar el conjunt de caràcters estàndard utilitzats per l'Oficina esmentada.
b ) En el cas d'una marca amb caràcters, estilització o disposició especials o amb una característica gràfica o un color (marca figurativa), incloses les marques que estiguin compostes exclusivament per elements figuratius o per una combinació d'elements denominatius i figuratius, la marca ha d'estar representada per la presentació d'una reproducció del signe amb tots els seus elements i, si s'escau, els seus colors.
c ) En cas que la marca consisteixi en una forma tridimensional en si mateixa, inclosos els recipients, l'embalatge, el producte mateix o la seva aparença, o en una forma que, a més, contingui altres elements (marca tridimensional), la marca ha d'estar representada per la presentació d'una reproducció gràfica de la forma esmentada, incloses les imatges generades per ordinador, o bé d'una reproducció fotogràfica.
La reproducció gràfica o fotogràfica pot contenir diferents vistes.
Quan la representació no es faciliti electrònicament, pot contenir fins a sis vistes diferents.
d ) En el cas d'una marca consistent en la manera específica com la marca es col·loca o figura en el producte (marca de posició), la marca s'ha de representar mitjançant la presentació d'una reproducció que identifiqui adequadament la posició de la marca i la seva mida o proporció en relació amb els productes de què es tracti.
Els elements que no formin part de l'objecte del registre s'han d'excloure visualment, preferentment per línies discontínues o puntejades.
La representació pot anar acompanyada d'una descripció en què es detalli la manera com es col·loca el signe sobre els productes.
e ) En el cas d'una marca constituïda exclusivament per un conjunt d'elements que es repeteixen periòdicament (marca de patró), la marca ha d'estar representada per la presentació d'una reproducció que mostri el patró de repetició.
La representació pot anar acompanyada d'una descripció que detalli com els seus elements es repeteixen periòdicament.
f ) En el cas d'una marca de color, quan la marca estigui composta exclusivament d'un sol color sense contorns, ha d'estar representada per la presentació d'una reproducció del color i una indicació del color esmentat per referència a un codi de color generalment reconegut.
Quan la marca de color estigui constituïda exclusivament per una combinació de colors sense contorns, ha d'estar representada per la presentació d'una reproducció que mostri la disposició sistemàtica de la combinació dels colors de manera uniforme i predeterminada i una indicació d'aquests colors per referència a un codi de color reconegut generalment; també s'hi pot afegir una descripció detallada de la disposició sistemàtica dels colors.
g ) En el cas d'una marca constituïda exclusivament per un so o una combinació de sons (marca sonora), la marca ha d'estar representada per la presentació d'un arxiu d'àudio que reprodueixi el so o per una representació exacta del so en notació musical.
h ) En el cas d'una marca composta d'un moviment o un canvi en la posició dels elements de la marca, o que els inclogui (marca de moviment), la marca ha d'estar representada per la presentació d'un arxiu de vídeo o una sèrie d'imatges que mostri el moviment o el canvi de posició o d'una sèrie d'imatges seqüencials fixes que mostrin el moviment o el canvi de posició; en els casos en què s'utilitzin imatges fixes, aquestes poden anar numerades o acompanyades d'una descripció explicativa de la seqüència.
i ) En el cas d'una marca constituïda per la combinació d'imatge i so, o que els inclogui (marca multimèdia), la marca ha d'estar representada per la presentació d'un arxiu audiovisual que contingui la combinació de la imatge i del so.
j ) En el cas d'una marca composta per elements amb característiques hologràfiques (marca holograma), la marca ha d'estar representada per la presentació d'un arxiu de vídeo o una reproducció gràfica o fotogràfica que continguin les vistes necessàries per identificar suficientment l'efecte hologràfic en la seva totalitat.
Quan la marca no estigui coberta per cap dels tipus que enumera l'apartat 3, la seva representació ha de complir les normes que estableix l'apartat 1 i pot anar acompanyada d'una descripció.
El director de l'Oficina Espanyola de Patents i Marques pot disposar mitjançant una resolució les especificacions tècniques que ha de complir la representació de la marca, així com els formats, la mida màxima i la forma de presentació dels arxius electrònics en què es representi la marca.
Quan la representació no es presenti per mitjans electrònics, la marca es pot reproduir en un full a part separat d'aquell en què figuri el text de la sol·licitud.
El full en què es reprodueixi la marca ha de contenir totes les visions o imatges pertinents i les seves dimensions s'han de limitar al format DIN A4 (29,7 cm d'alt i 21 cm d'amplada).
S'ha de deixar en tota la superfície un marge mínim de 2,5 cm.
Si l'orientació correcta de la marca no és evident, s'ha d'indicar amb la menció «part superior» en cada reproducció.
La reproducció de la marca ha de ser de tal qualitat que es pugui:
a ) reduir a una mida no inferior a 8 cm d'amplada per 8 cm d'alt; o
b ) ampliar a una mida no superior a 8 cm d'amplada per 8 cm d'alt.
La presentació d'una mostra o un model no constitueix una representació adequada de la marca.
Quan el sol·licitant, de conformitat amb el que preveu l'article 21.2 de la Llei 17/2001, de 7 de desembre, vulgui excloure de la protecció sol·licitada algun dels elements que conformen la marca, ha de fer una declaració en aquest sentit en la sol·licitud i ha d'indicar els elements sobre els quals no reivindica un dret exclusiu d'utilització.
Els productes i serveis per als quals se sol·licita el registre de la marca s'han de classificar de conformitat amb el sistema de classificació que estableix l'Arranjament de Niça relatiu a la Classificació internacional de productes i serveis per al registre de les marques, de 15 de juny de 1957 («la Classificació internacional»).
El sol·licitant ha d'identificar els productes i serveis per als quals se sol·licita la protecció de la marca amb la claredat i la precisió suficients per permetre que les autoritats competents i els operadors econòmics determinin, sobre aquesta única base, el grau de protecció perseguit.
Als efectes del que disposa l'apartat 2, es poden utilitzar les indicacions de caràcter general que figuren en els títols de les classes de la Classificació internacional o altres termes generals, a condició que s'ajustin als nivells exigits de claredat i precisió que estableix aquest article.
L'Oficina Espanyola de Patents i Marques ha de rebutjar les sol·licituds que continguin indicacions o termes poc clars o imprecisos en cas que el sol·licitant no proposi una formulació acceptable en el termini que se li concedeixi a aquest efecte.
Quan s'utilitzin termes generals, incloses les indicacions de caràcter general dels títols de les classes de la Classificació internacional, s'entén que aquests inclouen tots els productes o serveis clarament compresos en el tenor literal de la indicació o el terme considerat.
No s'ha d'entendre que aquests termes o indicacions inclouen productes o serveis que no es puguin considerar compresos en aquest tenor literal.
Quan el sol·licitant sol·liciti el registre per a més d'una classe, ha d'agrupar els productes i serveis d'acord amb les classes de la Classificació internacional, cada grup ha d'anar precedit del número de la classe a què aquest grup de productes o serveis pertanyi, i els ha de presentar en l'ordre de les classes.
Els productes i serveis no es consideren similars entre si pel fet de figurar en la mateixa classe de la Classificació internacional.
Els productes i serveis no es consideren diferents entre si pel fet d'incloure's en diferents classes de la Classificació internacional.
A la sol·licitud de registre de la marca s'hi ha d'adjuntar el justificant del pagament de la taxa de sol·licitud.
Aquest justificant consisteix en el formulari que a aquest efecte disposi l'Oficina Espanyola de Patents i Marques i hi ha de constar, a més a més de la taxa i l'import abonat, el nom del sol·licitant, del representant si n'hi ha, i el número de la classe o les classes en el concepte de les quals s'abona la taxa.
Quan el pagament de la taxa s'efectuï per mitjans informàtics, electrònics o telemàtics, el justificant del pagament consisteix en el rebut que s'expedeixi d'acord amb les característiques del suport utilitzat i ha de complir els requisits abans esmentats.
La sol·licitud de registre de la marca s'ha de presentar en els llocs esmentats a l'article 11 de la Llei 17/2001 i de conformitat amb el que preveu el mateix article.
La sol·licitud s'ha de presentar en els impresos normalitzats que a aquest efecte estableixi l'Oficina Espanyola de Patents i Marques.
El Ministeri de Ciència i Tecnologia, a proposta de l'Oficina Espanyola de Patents i Marques, pot establir que la presentació de la sol·licitud de registre de marca es pugui portar o, si s'escau, s'hagi de portar a terme en suport magnètic o per mitjans electrònics o telemàtics.
L'òrgan competent per rebre la sol·licitud ha de fer constar en els documents que la componen el número de l'expedient que li hagi correspost i el lloc, el dia, l'hora i el minut de la seva presentació.
L'Oficina Espanyola de Patents i Marques ha d'establir, per a la seva utilització generalitzada pels diferents òrgans competents, sistemes normalitzats de numeració i datació de les sol·licituds de registre.
En el mateix moment de la recepció, l'òrgan competent ha d'expedir al dipositant un rebut acreditatiu de la presentació de la sol·licitud.
Si aquesta va acompanyada d'una còpia, ha de verificar la concordança de la còpia amb la sol·licitud, i el rebut consisteix en el lliurament de la còpia, en la qual s'ha de fer constar el número de l'expedient i el lloc, el dia, l'hora i el minut de presentació.
Si no s'hi adjunta cap còpia, l'òrgan competent pot optar o bé per fer-la a costa seva, cas en què l'ha de lliurar al dipositant amb els mateixos requisits abans esmentats, o bé per expedir un rebut on consti el número d'expedient, una reproducció, una descripció o una altra identificació de la marca, la naturalesa i el nombre de documents, i el lloc, el dia, l'hora i el minut de presentació.
Quan un mateix dipositant presenti simultàniament més de 10 sol·licituds sense còpia, es pot expedir el rebut de presentació dins dels dos dies hàbils següents, i en l'acte de recepció s'ha de lliurar un justificant amb la indicació de les sol·licituds rebudes, els números d'expedients atorgats i el dia, l'hora i el minut de presentació.
Quan la sol·licitud es presenti en els suports o pels mitjans que preveu l'apartat 3, el rebut s'ha d'expedir de conformitat amb aquests suports o mitjans i ha de complir els requisits expressats a l'apartat anterior.
Dins dels cinc dies següents al de recepció de la sol·licitud, l'òrgan competent de la comunitat autònoma ha de remetre a l'Oficina Espanyola de Patents i Marques una còpia de la sol·licitud on consti el número d'expedient i el lloc, el dia, l'hora i el minut de presentació.
L'Oficina Espanyola de Patents i Marques pot establir mitjans informàtics, electrònics o telemàtics per a la transmissió immediata de la còpia de la sol·licitud o de les dades que contingui.
Si en la sol·licitud de registre es reivindica la prioritat d'una o diverses sol·licituds anteriors, el sol·licitant ha de comunicar el número d'aquestes sol·licituds, si encara no ho ha fet, i presentar-ne una còpia certificada conforme per l'oficina d'origen en el termini de tres mesos, a comptar de la data de presentació de la sol·licitud de registre.
En aquesta còpia ha de constar la data de presentació de la sol·licitud anterior i ha d'anar acompanyada d'una traducció al castellà, si la sol·licitud anterior esmentada no està redactada en aquesta llengua.
L'Oficina Espanyola de Patents i Marques pot disposar que la còpia certificada per l'oficina d'origen es pugui obtenir d'una biblioteca digital acceptada per les dues oficines.
La traducció a què es refereix l'apartat 1 s'ha de presentar en el termini que fixa l'apartat esmentat.
Si a la sol·licitud de registre s'ha reivindicat prioritat d'exposició, el sol·licitant ha de presentar un certificat expedit per l'autoritat de l'exposició encarregada de la protecció de la propietat industrial en el termini de tres mesos a comptar de la data de presentació de la sol·licitud de registre.
En aquest certificat s'hi ha de fer constar que la marca va ser efectivament utilitzada en l'exposició, el nom del titular, els productes o serveis concrets per als quals es va fer servir, el dia d'inauguració de l'exposició i de la primera utilització pública de la marca en l'exposició.
El certificat ha d'anar acompanyat d'una identificació de la marca tal com va ser realment utilitzada en l'exposició, degudament certificada per l'autoritat esmentada anteriorment.
L'òrgan competent ha d'examinar si la sol·licitud inclou:
a ) Una indicació expressa o implícita del fet que se sol·licita el registre de la marca.
b ) La informació que permeti identificar-ne el sol·licitant.
c ) Una representació de la marca que compleixi els requisits que estableix l'article 4. b de la Llei 17/2001, de 7 de desembre.
d ) Una llista dels productes o serveis per als quals se sol·licita la marca.
Si de l'examen es desprèn que la sol·licitud no compleix algun dels requisits que preveu l'apartat anterior, l'òrgan competent ha de notificar al sol·licitant la impossibilitat d'atorgar una data de presentació a la sol·licitud i li ha d'assenyalar les irregularitats observades, amb indicació que, si no les esmena, es considera que ha desistit de la sol·licitud.
Per esmenar les irregularitats, ha d'atorgar al sol·licitant el termini d'un mes si té l'adreça a Espanya, o de dos mesos si l'adreça és de fora del territori espanyol.
Si s'esmenen les irregularitats assenyalades dins el termini prescrit d'acord amb l'apartat anterior, la data de presentació de la sol·licitud és la del dia en què l'òrgan competent hagi rebut l'escrit d'esmena.
Si les irregularitats no s'esmenen en la forma escaient i dins el termini prescrit, es considera que s'ha desistit de la sol·licitud.
La resolució de desistiment ha de ser notificada al sol·licitant.
Una vegada efectuat l'examen que preveu l'article anterior, l'òrgan competent ha de procedir a examinar si la sol·licitud compleix els requisits esmentats als articles 1, 2, 3, 4 i 5.2 d'aquest Reglament i, si s'ha reivindicat la prioritat, els que exigeixen els articles 6 i 7 del mateix Reglament.
Si de l'examen efectuat es desprèn que la sol·licitud no compleix algun dels requisits que preveu l'apartat anterior, l'òrgan competent ha de notificar al sol·licitant els defectes observats i li ha d'atorgar el termini d'un mes perquè procedeixi a esmenar-los, amb la indicació que, si no ho fa així, es considera que ha desistit totalment o parcialment de la petició.
El sol·licitant, en contestar la suspensió, pot retirar, limitar, modificar o dividir la sol·licitud.
Si dins el termini prescrit no s'esmenen els defectes assenyalats, es considera que s'ha desistit de la sol·licitud, llevat del que preveuen els apartats següents.
Si el defecte assenyalat és la falta de pagament o el pagament incomplet de la taxa de sol·licitud, i en el termini prescrit no s'han esmenat aquestes irregularitats, es considera que ha desistit de la sol·licitud, excepte en el cas que la quantia abonada cobreixi l'import de la taxa de sol·licitud per a una o més classes.
En aquest cas, es considera que s'ha desistit de la sol·licitud únicament respecte de les classes per les quals no s'hagi abonat la taxa de sol·licitud o s'hagi abonat parcialment.
A falta d'indicació del sol·licitant, es consideren pagades les classes incloses en primer lloc en la sol·licitud.
En el cas que els defectes observats es refereixin a la reivindicació de prioritat, el fet de no esmenar-los només determina la pèrdua del dret esmentat per a la sol·licitud.
Quan els defectes observats només afectin alguns dels productes o serveis sol·licitats, i aquests no hagin estat esmenats, es considera que s'ha desistit de la sol·licitud o que s'ha perdut el dret de prioritat únicament respecte d'aquests productes o serveis.
La resolució en la qual es consideri que s'ha desistit totalment o parcialment de la sol·licitud o que s'ha perdut el dret de prioritat s'ha de notificar al sol·licitant.
Quan en virtut del que disposa l'article 3 de la Llei 17/2001, de 7 de desembre, el sol·licitant no pugui ser titular d'una marca, l'òrgan competent ho ha de notificar al sol·licitant i li ha d'atorgar el termini d'un mes perquè desisteixi de la sol·licitud o hi presenti les al·legacions que consideri oportunes, amb indicació que, si no ho fa, es considera que ha desistit de la sol·licitud.
En cas que el sol·licitant no esmeni aquest defecte, es considera que ha desistit de la sol·licitud.
La resolució de desistiment s'ha de notificar al sol·licitant.
Tots els defectes en què incorri la sol·licitud, tant per incompliment dels requisits que exigeix l'article 8.1 com per incompliment dels que exigeixen els articles 9.1 i 10 d'aquest Reglament, poden ser comunicats al sol·licitant conjuntament mitjançant una única notificació.
L'òrgan competent ha d'atorgar al sol·licitant, perquè esmeni els defectes assenyalats, el termini d'un mes, si el sol·licitant té l'adreça dins el territori espanyol, o de dos mesos, si la té fora d'Espanya, i algun dels defectes assenyalats es basa en l'incompliment dels requisits que preveu l'article 8.1 d'aquest Reglament.
La tramesa de les sol·licituds, amb tot el que s'hagi actuat, i les notificacions que preveu l'article 17 de la Llei 17/2001, per part dels òrgans competents de les comunitats autònomes, es poden fer per mitjans electrònics o telemàtics quan així es disposi per ordre del ministre de Ciència i Tecnologia.
Les condicions generals i els requisits i les característiques tècniques d'aquestes comunicacions s'han de fixar per resolució del director de l'Oficina Espanyola de Patents i Marques.
Les sol·licituds que no tinguin defectes o que hagin estat esmenades han de ser remeses immediatament a l'Oficina Espanyola de Patents i Marques.
Si una sol·licitud es considera desistida parcialment, només s'ha de remetre quan aquesta resolució sigui ferma, llevat que, per una divisió de la sol·licitud presentada en la contestació al suspens o en la interposició del recurs, la part de la sol·licitud que no incorri en defectes constitueixi l'objecte d'una sol·licitud divisional, cas en què s'ha de remetre com a tal sol·licitud divisional, d'acord amb el que preveu l'article 46.5 d'aquest Reglament.
L'acord de desistiment ha de ser comunicat a l'Oficina Espanyola de Patents i Marques per l'òrgan competent de la comunitat autònoma corresponent quan sigui ferm, llevat que sigui objecte de recurs, cas en què, a més de l'acord esmentat, s'ha de comunicar la interposició del recurs, la resolució i, si escau, els recursos jurisdiccionals interposats contra aquella i les sentències que s'hagin dictat.
Una vegada rebuda la sol·licitud de registre de marca, l'Oficina Espanyola de Patents i Marques ha de procedir a examinar si incorre en la prohibició que preveu l'article 5.1. f de la Llei 17/2001 i si té algun defecte que n'impossibiliti la publicació.
Si de l'examen efectuat es desprèn que la sol·licitud incorre, per a la totalitat o una part dels productes o els serveis sol·licitats, en la prohibició o en algun dels defectes a què es refereix l'apartat 1, s'ha de decretar la suspensió de l'expedient i s'han de comunicar al sol·licitant els defectes o els motius de denegació detectats, i se li ha d'atorgar el termini d'un mes perquè els esmeni o els contesti.
Quan el motiu de la suspensió es refereixi a un defecte formal, s'ha d'indicar a l'interessat que, si no l'esmena, es considera que ha desistit totalment o parcialment de la petició.
En la contestació al suspens, el sol·licitant pot retirar, limitar, modificar o dividir la sol·licitud.
En el cas que el sol·licitant no superi les objeccions assenyalades, l'Oficina Espanyola de Patents i Marques considera que ha desistit de la sol·licitud o la denega totalment o parcialment; aquestes resolucions s'han de notificar al sol·licitant.
En cas de desistiment o denegació parcial, la part de la sol·licitud que no incorri en cap objecció no s'ha de publicar fins que la resolució sigui ferma, llevat que, per una divisió de la sol·licitud presentada en la contestació al suspens o en la interposició del recurs, la part de la sol·licitud constitueixi l'objecte d'una sol·licitud divisional, cas en què s'ha de publicar com a tal sol·licitud divisional.
Quan l'Oficina Espanyola de Patents i Marques sigui l'òrgan competent per rebre i examinar formalment la sol·licitud, pot fer l'examen de licitud conjuntament amb l'examen de forma previst en el capítol anterior, i ha de comunicar al sol·licitant mitjançant una única notificació tant els defectes de forma com els de licitud que hagi observat.
En el cas que s'efectuï l'examen conjunt, cal atenir-se al que disposa l'apartat 2 de l'article 11 d'aquest Reglament.
Si la sol·licitud de registre de marca no incorre en els motius de denegació o defectes que preveu l'article anterior o aquests han estat esmenats, l'Oficina Espanyola de Patents i Marques ha de procedir a fer una recerca informàtica sobre els signes anteriors inscrits en el Registre de marques que en virtut dels articles 6 i 7 de la Llei 17/2001 es puguin oposar al registre de la marca sol·licitada i l'existència dels quals hagi estat descoberta.
Simultàniament a l'ordre de publicació de la sol·licitud de registre de la marca, l'Oficina Espanyola de Patents i Marques ha d'informar de l'esmentada publicació els titulars dels signes anteriors que s'hagin descobert en la recerca efectuada.
Aquesta informació s'ha de comunicar als titulars o als seus representants, si n'hi ha, d'acord amb el que disposa l'article 49 d'aquest Reglament.
Superat l'examen que preveu l'article 13 i efectuada la recerca d'anterioritats que preveu l'article anterior, l'Oficina Espanyola de Patents i Marques ha d'ordenar la publicació de la sol·licitud de registre de la marca en el Butlletí Oficial de la Propietat Industrial.
La publicació de la sol·licitud ha d'incloure:
a ) El nom i l'adreça del sol·licitant; si n'hi ha diversos, s'ha d'incloure únicament, seguit de la menció «i d'altres», el nom i l'adreça del sol·licitant que hagi estat designat per rebre les notificacions o, si no, del que hagi estat esmentat en primer lloc en la sol·licitud.
b ) Si n'hi ha, el nom i l'adreça del representant, sempre que no es tracti del representant a qui es refereix l'apartat 3 de l'article 56 d'aquest Reglament.
c ) Número de l'expedient, data de presentació i data de recepció de la sol·licitud a l'Oficina Espanyola de Patents i Marques en els casos en què li hagi estat remesa d'acord amb el que disposa l'article 12 d'aquest Reglament.
d ) La representació de la marca juntament amb la indicació del seu tipus d'acord amb el que preveu l'article 2.3 d'aquest Reglament, i, quan la representació s'hagi facilitat en forma d'arxiu electrònic, un enllaç amb l'arxiu esmentat.
Quan es tracti d'una marca de color d'acord amb el que preveu la lletra f de l'article 2.3 abans esmentat, la indicació del color o els colors reivindicats amb el seu codi de referència.
e ) La llista dels productes i serveis, agrupats per classes d'acord amb la Classificació internacional.
Cada grup de productes o serveis ha d'estar precedit del número de la classe a la qual pertanyin i presentat en el mateix ordre que segueix la Classificació internacional.
f ) Quan es reivindiqui prioritat unionista o d'exposició, país, número i data de la sol·licitud la prioritat unionista de la qual es reivindica o el nom de l'exposició i la data de la primera presentació.
g ) Quan escaigui, la indicació que es tracta d'una marca col·lectiva o de garantia.
h ) Si s'ha efectuat una descripció de la marca o s'ha presentat una declaració d'acord amb el que preveuen els articles 1.3 i 2.10 d'aquest Reglament, una indicació en aquest sentit amb el contingut d'aquestes.
La publicació d'una sol·licitud de marca per transformació d'un registre internacional o sol·licitud de marca de la Unió Europea (d'ara endavant, marca de la Unió) ha d'incloure, a més de les dades previstes a l'apartat anterior:
a ) Una indicació que es tracta d'una sol·licitud de transformació.
b ) El número del registre internacional o de la sol·licitud de marca de la Unió de la qual procedeixi.
c ) La data del registre internacional o de presentació de la sol·licitud de marca de la Unió.
d ) Si té dret de prioritat, les mencions assenyalades en el paràgraf f de l'apartat anterior.
e ) Si es reivindica l'antiguitat d'una marca espanyola o amb efectes a Espanya, el número i la data de presentació o, si s'escau, de prioritat del registre del qual es reivindica l'antiguitat.
Qualsevol persona que, de conformitat amb l'article 19.1 de la Llei 17/2001, de 7 de desembre, estigui legitimada, pot formular davant l'Oficina Espanyola de Patents i Marques oposició al registre d'una marca en el termini de dos mesos, a comptar de la data de publicació de la sol·licitud de la marca esmentada en el Butlletí Oficial de la Propietat Industrial.
A l'escrit d'oposició hi han de constar les dades següents:
a ) El número d'expedient, la data de publicació i el nom del sol·licitant de la marca contra la qual es formula l'oposició.
b ) Indicació clara i inequívoca dels productes o serveis esmentats a la sol·licitud de la marca contra els quals es presenta l'oposició, amb indicació de la classe en què estiguin ordenats.
c ) El nom i l'adreça, d'acord amb el que disposen els paràgrafs b i c de l'article 1.1 d'aquest Reglament, de la persona que formula l'oposició.
d ) En cas que s'actuï per mitjà d'un representant, el nom i l'adreça d'aquest, d'acord amb el que preveu el paràgraf f de l'article 1.1 d'aquest Reglament.
e ) Si l'oposició es basa en algun dels motius que preveu l'article 5.1 de la Llei 17/2001, una indicació en aquest sentit, en què s'ha d'especificar la prohibició absoluta en la qual es fonamenti en concret l'oposició.
f ) Quan l'oposició es basi en una marca anterior, el número de la marca, la data de presentació i prioritat, i si està sol·licitada o registrada.
g ) Si l'oposició es basa en una marca anterior notòriament coneguda en el sentit de l'article 6.2. d de la Llei 17/2001, una indicació en aquest sentit.
h ) Si l'oposició es basa en una marca anterior famosa en el sentit de l'article 8 de la Llei 17/2001, de 7 de desembre, una indicació en aquest sentit.
i ) En cas que l'oposició es basi en un dels drets anteriors previstos en els articles 9 i 10 de la Llei 17/2001, una indicació en aquest sentit.
j ) Quan escaigui, una representació i una descripció del dret o la marca anteriors no registrats a l'Oficina Espanyola de Patents i Marques.
k ) Els productes i serveis per als quals la marca anterior ha estat registrada o sol·licitada, o per als quals la marca anterior sigui notòriament coneguda en el sentit de l'article 6.2. d de la Llei 17/2001, de 7 de desembre, o tingui renom d'acord amb el que estableix l'article 8 de la Llei esmentada.
L'oponent hi ha d'incloure, només, els productes o serveis protegits per la marca anterior en què es basi l'oposició.
l ) Les raons, els motius o els fonaments en què es basa l'oposició.
m ) La signatura de l'interessat o del seu representant.
n ) El justificant de pagament de la taxa d'oposició.
Quan una marca anterior tingui més d'un titular o un dret anterior el pugui exercir més d'una persona, l'oposició la pot presentar una part o la totalitat dels titulars o persones autoritzades.
En cas que l'oposició la presenti un llicenciatari o una persona facultada per exercir un dret anterior, s'han d'incloure en l'escrit d'oposició una declaració en aquest sentit i l'acreditació de l'autorització o la facultat per presentar-hi l'oposició.
El que disposa aquest capítol és aplicable, en el que escaigui, a la formulació d'observacions d'un tercer de conformitat amb el que preveu l'article 19.4 de la Llei 17/2001, de 7 de desembre.
L'escrit d'oposició pot anar acompanyat dels documents i les proves que es considerin pertinents.
Si l'oposició es basa en una marca de la Unió, l'escrit d'oposició ha d'estar acompanyat preferentment de proves del registre o de la sol·licitud de l'esmentada marca de la Unió, com ara una còpia del certificat de registre o dipòsit de la sol·licitud.
Quan l'oposició es basi en una marca no registrada notòriament coneguda, d'acord amb el que preveu l'article 6.2. d de la Llei 17/2001, de 7 de desembre, o en una marca registrada famosa, d'acord amb el que preveu l'article 8 de la Llei l'esmentada, l'escrit d'oposició ha d'estar acompanyat preferentment de les proves que acreditin el coneixement notori o el renom de les marques anteriors.
Si l'oposició es basa en algun dels drets anteriors previstos en els articles 9 i 10 de la Llei esmentada, l'escrit d'oposició ha d'anar acompanyat de les proves adequades que acreditin la titularitat i l'àmbit de protecció d'aquests drets anteriors.
Els documents acreditatius a què es refereixen els apartats anteriors, així com qualsevol altre document o prova justificativa, s'han de presentar amb l'escrit d'oposició o posteriorment al mateix escrit, però sempre abans de la data en què s'hagi traslladat l'oposició al sol·licitant.
El que disposen els apartats 2, 3 i 4 de l'article 60 d'aquest Reglament és aplicable a la presentació de proves en el tràmit d'oposició.
L'Oficina Espanyola de Patents i Marques no admet l'oposició quan:
a ) L'escrit d'oposició no es presenti dins el termini que preveu l'article 17.1.
b ) No s'hagi abonat la taxa d'oposició.
c ) L'escrit d'oposició no permeti identificar inequívocament la sol·licitud contra la qual es formula oposició, la identitat de l'oponent o la marca o el dret anterior en virtut dels quals es presenta l'oposició.
d ) No s'hagi presentat el poder de representació en el termini que preveu l'article 57.3.
Si l'escrit d'oposició no s'ajusta a les altres disposicions de la Llei 17/2001 o del present Reglament, l'Oficina Espanyola de Patents i Marques ha de notificar les irregularitats observades a l'oponent perquè en el termini de deu dies les solucioni, amb la indicació que si no ho fa es considera que ha desistit de l'oposició.
La resolució que posi fi al procediment s'ha de pronunciar, de forma expressa, sobre la circumstància que dóna lloc al fet que es consideri que n'ha desistit.
Transcorregut el termini per a la presentació d'oposicions, hagin estat aquestes presentades o no, l'Oficina Espanyola de Patents i Marques ha de procedir a realitzar l'examen de fons que preveu l'article 20.1 de la Llei 17/2001.
Si de l'examen efectuat resulta que la sol·licitud incorre, per a la totalitat o part dels productes o serveis sol·licitats, en alguna prohibició o defecte de conformitat amb el que preveu l'article 20.1 de la Llei 17/2001, de 7 de desembre, o si s'han presentat oposicions o observacions de tercers, i aquestes no han estat inadmeses o s'ha considerat que n'han desistit d'acord amb el que disposa l'article anterior, l'Oficina Espanyola de Patents i Marques ha de decretar la suspensió de l'expedient i comunicar al sol·licitant els inconvenients observats i les oposicions o observacions formulades perquè en el termini d'un mes, a comptar de la publicació del suspens en el Butlletí Oficial de la Propietat Industrial, presenti les seves al·legacions, contestant al suspens decretat.
Per a les marques internacionals l'esmentat termini té una durada d'entre dos i quatre mesos i s'estableix mitjançant resolució del director de l'Oficina Espanyola de Patents i Marques.
Ha de comunicar-se a l'Oficina Internacional i publicar-se en el Butlletí Oficial de la Propietat Industrial '.
L'escrit de contestació al suspens ha d'especificar les dades identificatives de la sol·licitud de registre, la data de publicació de la suspensió, les causes que el van motivar i les al·legacions o les proves que es considerin pertinents per a la defensa del registre de la marca.
En la contestació al suspens, el sol·licitant pot retirar, limitar, modificar o dividir la sol·licitud d'acord amb el que preveuen els articles 23 i 24 de la Llei 17/2001, de 7 de desembre, o, si escau, presentar la declaració que preveu l'apartat 2 de l'article 21 de la Llei esmentada.
Així mateix, pot sol·licitar que el titular de la marca oponent provi l'ús d'aquesta de conformitat amb el que preveu l'article 21.3 de la Llei.
Qualsevol modificació o divisió de la sol·licitud ha d'anar acompanyada, respectivament, de la documentació que preveuen els articles 43 i 46 d'aquest Reglament.
Transcorregut el termini prescrit per a la contestació al suspens o, si s'escau, els terminis que preveuen els apartats 2 i 7 de l'article 21 bis, hi hagin contestat o no els interessats, l'Oficina Espanyola de Patents i Marques ha de resoldre l'expedient, i acordar la concessió o denegació total o parcial del registre de la marca, especificant, succintament, els motius en què es basa la resolució.
En cas que el sol·licitant en la contestació al suspens o a la prova d'ús hagi dividit la sol·licitud i hagi separat els productes o serveis afectats per la suspensió o l'oposició dels no afectats, l'Oficina Espanyola de Patents i Marques, una vegada admesa la divisió, ha d'acordar la concessió del registre de la sol·licitud divisional no afectada per la suspensió o l'oposició i resoldre, d'acord amb l'apartat anterior, la sol·licitud divisional afectada per la suspensió o l'oposició.
La publicació de la denegació total del registre de la marca en el Butlletí Oficial de la Propietat Industrial ha d'incloure:
c ) Data de l'acord de denegació.
d ) Data de publicació de la sol·licitud i número i pàgina del Butlletí Oficial de la Propietat Industrial en què es va publicar la sol·licitud.
e ) El número de les classes per a les quals la marca ha estat denegada.
f ) En cas de renúncia parcial, limitació o modificació efectuades després de la publicació de la sol·licitud, el número de les classes a les quals es renuncia, limitades o modificades, seguides, en els dos últims casos, dels productes o serveis tal com van quedar limitats o modificats.
En cas de concessió parcial del registre, la publicació de la part de la sol·licitud que hagi estat denegada s'ha de fer de conformitat amb el que preveu l'article següent, a l'apartat 2. f.
Si de l'examen d'ofici efectuat resulta que la sol·licitud de registre de marca no incorre en les prohibicions o els defectes previstos a l'article 20.1 de la Llei 17/2001 i no s'hi han presentat oposicions en contra, o aquestes han estat inadmeses, retirades o desestimades totalment o parcialment, o, després de la suspensió decretada, els defectes assenyalats d'ofici s'han considerat superats, l'Oficina Espanyola de Patents i Marques ha d'acordar, segons escaigui, la concessió total o parcial del registre de la marca i ordenar-ne la publicació en el Butlletí Oficial de la Propietat Industrial.
La publicació de la concessió del registre de la marca en el Butlletí Oficial de la Propietat Industrial ha d'incloure:
c ) La data de concessió del registre.
d ) La data del Butlletí Oficial de la Propietat Industrial en què es va publicar la sol·licitud.
e ) El número de les classes per a les quals es concedeix el registre, amb la indicació de si és una concessió total o parcial respecte de la sol·licitud publicada.
Si la concessió del registre només inclou una part dels productes o els serveis compresos en alguna de les classes sol·licitades i publicades, al costat del número d'aquestes classes s'han d'indicar els productes o serveis per als quals ha estat finalment acordat el registre de la marca.
f ) En cas de concessió parcial, el número de les classes per a les quals ha estat denegat el registre de la marca.
g ) En el cas de renúncia parcial, limitació o modificació efectuades pel sol·licitant després de la publicació de la sol·licitud, el número de les classes a les quals es renuncia, limitades o modificades, seguides, en els dos últims casos, dels productes o serveis tal com van quedar limitats o modificats.
h ) Si després de la publicació de la sol·licitud ha estat modificat el distintiu de la marca d'acord amb el que preveu l'article 23.2 de la Llei 17/2001 o s'ha presentat la declaració a què es refereix l'article 21.2 de la Llei esmentada, el nou distintiu tal com hagi quedat modificat i el contingut de la declaració.
i ) Si després de la publicació de la sol·licitud no ha estat concedida la prioritat unionista o d'exposició o l'antiguitat reivindicada, o ha estat modificada alguna de les dades relatives a aquests drets, una indicació en aquest sentit o la menció de la nova dada tal com ha quedat modificada.
La publicació de la concessió directa del registre d'una marca per transformació d'un registre internacional o marca de la Unió ha d'incloure, a més de les dades a què es refereixen els apartats 2 i 3 de l'article 16 d'aquest Reglament, les següents:
a ) Una menció que es tracta d'una concessió directa per transformació.
b ) Data d'adopció de l'acord de concessió directa.
c ) Data de concessió a Espanya del registre internacional transformat o data de concessió a l'Oficina de Propietat Intel·lectual de la Unió Europea de la marca de la Unió transformada, segons escaigui.
Ordenada la publicació del registre de la marca, l'Oficina Espanyola de Patents i Marques ha d'expedir electrònicament el títol registre d'aquesta, en què han de constar els elements següents:
c ) La representació de la marca o, quan aquesta es faciliti en forma d'arxiu electrònic no reproduïble en paper, un enllaç amb l'arxiu esmentat.
d ) La data de presentació de la sol·licitud, de concessió del registre i, si s'escau, de la prioritat atorgada.
e ) Si escau, la descripció de la marca i la indicació dels elements no reivindicats en exclusiva.
f ) La llista de productes o serveis per als quals hagi quedat registrada, amb el número de la Classificació internacional a què pertanyin.
En el cas de marques transformades, a més dels elements assenyalats a l'apartat anterior, han de figurar en el títol registre la marca d'origen i el seu número, la data de presentació a l'oficina d'origen i, si s'escau, les dades relatives a l'antiguitat reivindicada.
L'Oficina Espanyola de Patents i Marques ha de comunicar al titular de la marca, a efectes merament informatius, la pròxima expiració del seu registre almenys sis mesos abans de l'expiració esmentada.
L'absència d'aquesta comunicació no afecta l'expiració del registre, ni determina l'ampliació del termini legal de renovació.
La sol·licitud de renovació s'ha de presentar davant l'Oficina Espanyola de Patents i Marques o l'òrgan competent de la comunitat autònoma corresponent en el termini que preveu l'article 32.3 de la Llei 17/2001.
La sol·licitud s'ha de presentar en els impresos normalitzats que estableixi l'Oficina Espanyola de Patents i Marques.
Això no obstant, no s'ha de rebutjar la sol·licitud si es presenta en el formulari internacional tipus que preveu el Reglament del Tractat sobre el dret de marques de 27 d'octubre de 1994.
La sol·licitud de renovació del registre de la marca ha d'incloure:
a ) Una indicació que se sol·licita la renovació de la marca.
b ) Si la sol·licitud la presenta el titular de la marca, el nom i l'adreça, d'acord amb el que disposa el paràgraf b de l'article 1.1 d'aquest Reglament.
c ) Si la sol·licitud la presenta un drethavent del titular de la marca, el nom i l'adreça del drethavent, d'acord amb el que disposa el paràgraf b de l'article 1.1 d'aquest Reglament.
d ) En cas que s'hagi designat un representant, el seu nom i l'adreça, d'acord amb el que preveu el paràgraf f de l'article 1.1 d'aquest Reglament.
e ) El número del registre la renovació del qual se sol·licita.
f ) La data de presentació de la sol·licitud de marca que va donar lloc al registre la renovació del qual se sol·licita.
g ) La indicació que la renovació se sol·licita per a tots els productes i els serveis emparats pel registre, o només per a una part d'aquests.
En aquest últim cas, s'han de fer constar els productes i serveis per als quals es demana la renovació, agrupats segons la classe a la qual pertanyin de la Classificació internacional, precedit cada grup pel número de la seva classe.
h ) Signatura del sol·licitant de la renovació o del seu representant.
A la sol·licitud de renovació s'hi ha d'adjuntar el justificant de pagament de la taxa de renovació segons les classes que comprengui i, si s'escau, dels recàrrecs que siguin procedents, d'acord amb el que preveuen els apartats 2 i 3 de l'article 32 de la Llei 17/2001.
De conformitat amb el que preveu l'article 32.8 de la Llei 17/2001, de 7 de desembre, el pagament de la taxa de renovació es considera una sol·licitud de renovació total de la marca si el pagament esmentat s'efectua electrònicament i en el document que habiliti a aquest efecte l'Oficina Espanyola de Patents i Marques.
Aquesta modalitat de renovació només es pot efectuar en els sis mesos anteriors a l'expiració del registre, sempre que no hi hagi cap modificació del titular registral o de les altres dades registrals de la marca.
Quan la renovació del registre sigui sol·licitada per un drethavent del titular, s'ha d'indicar aquesta circumstància en la sol·licitud i s'ha d'acreditar aquesta condició en l'expedient de canvi de titularitat corresponent.
La sol·licitud de renovació es pot presentar prèviament a la sol·licitud de canvi de titularitat, simultàniament o posteriorment.
En la sol·licitud de renovació s'ha d'indicar el número de l'expedient de canvi de titularitat o, si aquest no és conegut, la data de presentació o la intenció de presentar-lo pròximament.
El procediment de renovació queda en suspens fins a la resolució de l'expedient de canvi de titularitat.
Si la sol·licitud de canvi de titularitat no es presenta, com a molt tard, abans de l'acabament dels terminis que preveu l'article 32.3 de la Llei 17/2001, la sol·licitud de renovació ha de ser denegada.
Si la sol·licitud de renovació es presenta dins dels terminis que preveu l'article 32.3 de la Llei 17/2001, però no compleix algun dels altres requisits fixats en la Llei esmentada o en aquest Reglament, l'Oficina Espanyola de Patents i Marques ha de declarar en suspens la tramitació i ha de notificar al sol·licitant les irregularitats observades perquè les esmeni en el termini d'un mes a comptar de la publicació de la suspensió en el Butlletí Oficial de la Propietat Industrial.
Si la sol·licitud no presenta irregularitats o aquestes han estat esmenades dins el termini prescrit s'ha d'acordar la renovació del registre de la marca i expedir el títol de renovació corresponent.
L'acord de renovació s'ha de publicar en el Butlletí Oficial de la Propietat Industrial.
Si les irregularitats no són esmenades dins el termini prescrit, la sol·licitud de renovació ha de ser denegada.
No obstant això, si la irregularitat consisteix en el pagament insuficient de les taxes de renovació o dels recàrrecs corresponents, però la quantitat abonada és suficient per cobrir alguna de les classes per a les quals es va sol·licitar la renovació, l'Oficina Espanyola de Patents i Marques ha d'acordar la renovació del registre únicament respecte de les classes les taxes de les quals hagin estat pagades del tot, inclosa la part del recàrrec corresponent.
A falta d'indicació del sol·licitant, es consideren abonades les classes incloses en primer lloc en la inscripció del registre.
El reembors de la taxa de renovació a què es refereix l'apartat 7 de l'article 32 de la Llei 17/2001 s'acorda en la mateixa resolució de denegació de la renovació, però només s'abona quan la resolució sigui ferma i a sol·licitud de l'interessat.
L'Oficina Espanyola de Patents i Marques ha de declarar la caducitat de la marca quan no s'hagi presentat una sol·licitud de renovació del registre de la marca o hagi estat presentada una vegada expirats els terminis que preveu l'article 32.3 de la Llei 17/2001.
Així mateix, s'ha de declarar la caducitat de la marca quan, havent estat denegada la renovació, transcorrin els terminis a què es refereix l'apartat anterior sense que l'interessat hagi presentat una nova sol·licitud de renovació en la forma escaient.
L'Oficina Espanyola de Patents i Marques ha de publicar la declaració de caducitat en el Butlletí Oficial de la Propietat Industrial i cancel·lar el registre de la marca.
La sol·licitud d'inscripció d'una transmissió de marca o de la seva sol·licitud s'ha de presentar en els impresos normalitzats que estableixi l'Oficina Espanyola de Patents i Marques.
La sol·licitud d'inscripció de transmissió ha d'incloure:
a ) El nom i l'adreça del sol·licitant o el titular de la marca (cedent).
b ) El nom i l'adreça del nou titular (cessionari), d'acord amb el que disposen els paràgrafs b i c de l'article 1.1 d'aquest Reglament.
c ) Quan el sol·licitant de la inscripció de transmissió actuï per mitjà d'un representant, el nom i l'adreça d'aquest, d'acord amb el que preveu el paràgraf f de l'article 1.1 d'aquest Reglament.
d ) Indicació del document o l'acte acreditatiu de la transmissió.
f ) Signatura del sol·licitant o del seu representant.
La sol·licitud d'inscripció de transmissió s'ha de presentar acompanyada dels següents documents:
a ) Document acreditatiu de la transmissió, d'acord amb el que preveuen els apartats 2 i 3 de l'article 49 de la Llei 17/2001.
b ) Justificant de l'abonament de la taxa corresponent.
La sol·licitud d'inscripció de transmissió pot incloure diversos registres i sol·licituds de marca, amb la condició que el titular registral actual i el nou titular siguin els mateixos per a cada un dels registres o sol·licituds afectades.
Quan el document acreditatiu de la transmissió sigui algun dels que preveu el paràgraf c de l'article 49.2 de la Llei 17/2001, aquests consisteixen en els impresos normalitzats que estableixi l'Oficina Espanyola de Patents iMarques, sens perjudici que també es puguin presentar en els formularis internacionals tipus, d'acord amb el que preveu l'última frase de l'apartat 1 d'aquest article.
Quan la transmissió no afecti tots els productes i serveis per als quals s'hagi sol·licitat o registrat la marca, en la sol·licitud d'inscripció de transmissió s'ha d'indicar aquesta circumstància i s'han d'especificar els productes i serveis concrets que es transmeten.
No obstant això, quan la transmissió parcial afecti la totalitat dels productes o serveis compresos en una classe, n'hi ha prou d'indicar el número corresponent de la classe o classes del nomenclàtor internacional que es transmeten.
A la sol·licitud d'inscripció de la transmissió parcial s'hi ha d'adjuntar la documentació que preveu l'apartat 2 de l'article 46 d'aquest Reglament, i són aplicables, en el que escaigui, els altres apartats de l'article esmentat.
La sol·licitud d'inscripció d'una transmissió parcial s'ha d'ajustar al que disposa l'article 30 d'aquest Reglament.
La sol·licitud d'inscripció d'una llicència de marca o de la seva sol·licitud s'ha de presentar en els impresos normalitzats que estableixi l'Oficina Espanyola de Patents i Marques.
La sol·licitud d'inscripció de llicència ha d'incloure les mencions que conté l'apartat 2 de l'article 30 d'aquest Reglament i s'ha de presentar acompanyada dels documents que preveu l'apartat 3 de l'article esmentat, per bé que referides, en aquest cas, al llicenciador i el llicenciatari, registres o sol·licituds llicenciades i document acreditatiu de la llicència.
Quan el document acreditatiu de la llicència sigui algun dels previstos al paràgraf c de l'apartat 2 de l'article 49 de la Llei 17/2001, aquests documents consisteixen en els impresos normalitzats que a aquest efecte estableixi l'Oficina Espanyola de Patents i Marques.
A la sol·licitud d'inscripció de la llicència s'ha d'indicar si és exclusiva o no exclusiva; total o parcial, segons comprengui tots o una part dels productes per als quals està registrada o sol·licitada la marca; il·limitada o limitada, segons es concedeixi per a tot o una part del territori nacional; i indefinida o temporal, segons s'atorgui per a tota la vida de la marca o per un període de temps determinat.
Així mateix, s'ha d'indicar si el llicenciatari pot cedir la llicència a tercers o concedir subllicències.
En el cas que en la sol·licitud d'inscripció no s'indiqui algun dels punts que preveu l'apartat anterior, la llicència s'ha d'inscriure d'acord amb les presumpcions legals que estableix l'article 48 de la Llei 17/2001.
La sol·licitud d'inscripció al Registre de marques dels altres actes i drets inscriptibles que preveu l'article 46.2 de la Llei 17/2001, llevat de la hipoteca mobiliària, que es regeix per les seves disposicions específiques, s'ha d'ajustar als requisits i les condicions que preveuen els articles 30 i 31 d'aquest Reglament, degudament adequats a la naturalesa de l'acte o el dret que s'ha d'inscriure.
La sol·licitud d'inscripció d'opcions de compra o constitució de drets reals ha d'anar acompanyada, a més, d'un document públic, d'acord amb el que preveu l'article 49.4 de la Llei 17/2001.
En el cas d'inscripció d'embargaments o altres mesures d'execució forçosa o quan la marca estigui afectada per un procediment de fallida o similar, la sol·licitud d'inscripció al Registre de marques presentada per l'autoritat competent no està subjecta al pagament de taxes.
Una vegada rebuda la sol·licitud d'inscripció del canvi de titularitat o de qualsevol altra modificació de drets, l'òrgan competent ha de procedir d'acord amb el que preveu l'article 50.2 de la Llei 17/2001 i expedir al dipositant el rebut acreditatiu de la presentació d'acord amb el que preveuen els apartats 5 o 6 de l'article 5 d'aquest Reglament.
En cas que l'òrgan competent opti per emetre un rebut de presentació, s'hi ha de fer constar el número d'expedient, el registre o registres afectats, la naturalesa de l'acte que s'inscriu, el nombre de documents presentats i el lloc, el dia, l'hora i el minut de presentació.
L'òrgan competent de la comunitat autònoma que rebi la sol·licitud ha de procedir d'acord amb el que preveu l'apartat 7 de l'article 5 d'aquest Reglament, i l'Oficina Espanyola de Patents i Marques, una vegada rebudes les dades de la sol·licitud, ha de fer les anotacions registrals procedents.
L'òrgan competent de la comunitat autònoma corresponent ha d'examinar la documentació presentada d'acord amb el que preveu l'article 50.3 de la Llei 17/2001, i si observa alguna irregularitat, l'ha de comunicar al sol·licitant i li ha d'atorgar el termini d'un mes per esmenar-la.
En cas que se sol·liciti una transmissió parcial, l'òrgan competent de la comunitat autònoma també ha d'examinar si s'hi adjunta la documentació que preveu l'article 31.2 d'aquest Reglament, però sense entrar a conèixer sobre la seva legalitat i validesa.
L'Oficina Espanyola de Patents i Marques, una vegada rebuda la sol·licitud d'inscripció, l'ha d'examinar d'acord amb el que preveu l'article 50.5 de la Llei 17/2001 i, si hi observa algun defecte, ha de suspendre la tramitació de l'expedient i notificar els defectes observats al sol·licitant perquè en el termini d'un mes, a comptar de la publicació de la suspensió en el Butlletí Oficial de la Propietat Industrial, presenti les seves al·legacions.
Quan l'òrgan competent per rebre la sol·licitud sigui l'Oficina Espanyola de Patents i Marques, els exàmens que preveuen els apartats 3 i 5 de l'article 50 de la Llei 17/2001 es poden fer conjuntament i, en el cas que s'hi observin irregularitats o defectes, s'han de comunicar al sol·licitant mitjançant una única notificació de suspens perquè en el termini d'un mes els esmeni o presenti les seves al·legacions.
L'Oficina Espanyola de Patents i Marques no ha d'inscriure transmissions a favor d'entitats que, pel fet de no tenir personalitat jurídica, no puguin ser titulars de marques d'acord amb el que preveu l'article 3.1 de la Llei 17/2001, de 7 de desembre.
La inscripció de llicències i dels actes i drets a què es refereix l'article 33 d'aquest Reglament es cancel·len a petició d'una de les parts.
La sol·licitud de cancel·lació ha de contenir les indicacions següents:
a ) Identificació del sol·licitant.
b ) Número de l'expedient amb què es va inscriure el dret que es pretén cancel·lar.
c ) Número de la sol·licitud o registre de marca afectat pel dret que s'ha de cancel·lar.
d ) Indicació del dret que se sol·licita cancel·lar.
e ) Signatura del sol·licitant o del seu representant.
La sol·licitud de cancel·lació s'ha de presentar acompanyada dels documents següents:
a ) Document públic acreditatiu de l'extinció del dret o declaració signada pel llicenciatari o titular del dret en què consenti en la cancel·lació de la inscripció.
b ) Justificant d'abonament de la taxa corresponent.
La sol·licitud de cancel·lació s'ha de presentar i tramitar d'acord amb el que preveuen els articles 50 de la Llei 17/2001 i 34 d'aquest Reglament.
Els quatre apartats anteriors són aplicables, amb les modificacions que siguin procedents en consideració a la seva diferent naturalesa, a les sol·licituds de modificació de les inscripcions dels actes i els drets a què es refereix l'apartat 1 d'aquest article.
A qualsevol sol·licitud de modificació de la inscripció d'un d'aquests actes o drets s'hi ha d'adjuntar el document públic acreditatiu de la modificació o de la declaració signada pel llicenciatari o el titular del dret on hi consenti.
La sol·licitud de renúncia de la marca d'acord amb el que disposa l'article 56 de la Llei s'ha de presentar davant l'Oficina Espanyola de Patents i Marques o l'òrgan competent de la comunitat autònoma corresponent i ha d'incloure:
a ) Una indicació que se sol·licita la renúncia parcial o total de la marca.
b ) El nom i l'adreça del titular de la marca, d'acord amb el que disposa el paràgraf b de l'article 1.1 d'aquest Reglament.
c ) El número de registre de la marca la renúncia de la qual se sol·licita.
d ) En cas que s'hagi designat un representant, el nom i l'adreça, d'acord amb el que preveu el paràgraf f de l'article 1.1 d'aquest Reglament.
e ) En cas que se sol·liciti la renúncia únicament en relació amb alguns dels productes i serveis per als quals està registrada la marca, els productes i els serveis per als quals s'efectua la renúncia, agrupats segons la classe a la qual pertanyin de la Classificació internacional, precedit cada grup pel número de la seva classe.
Quan la renúncia afecti tots els productes o serveis d'una classe, n'hi ha prou d'indicar el número d'aquesta classe.
Quan, d'acord amb el que preveu l'apartat 3 de l'article 56 de la Llei 17/2001, de 7 de desembre, sigui necessari per acceptar la renúncia que consti el consentiment del titular d'algun dret inscrit sobre la marca, n'hi ha prou d'adjuntar a la sol·licitud una declaració signada pel titular del dret o pel seu representant que digui que s'accepta la renúncia.
L'Oficina Espanyola de Patents i Marques ha d'examinar si la sol·licitud de renúncia compleix els requisits i les condicions que preveuen la Llei 17/2001 i aquest Reglament.
En cas que hi hagi irregularitats, se suspèn la tramitació i s'han de notificar les irregularitats a l'interessat perquè, en el termini d'un mes, a comptar de la publicació de la suspensió en el Butlletí Oficial de la Propietat Industrial, les contesti.
Si en el termini establert no s'esmenen els defectes assenyalats, es denega la inscripció de la renúncia sol·licitada.
L'Oficina Espanyola de Patents i Marques ha de publicar en el Butlletí Oficial de la Propietat Industrial l'acord d'acceptació de la renúncia, i ha d'especificar, en cas de renúncia parcial, els productes i serveis que hagin estat objecte de la renúncia i aquells per als quals hagi quedat subsistent la marca.
En cas de renúncia total s'ha de procedir a la cancel·lació del registre de la marca.
Sense perjudici del que disposa aquest títol VI, les disposicions del present Reglament són aplicables a les marques col·lectives i de garantia i als noms comercials, en la mesura que no siguin incompatibles amb la seva pròpia naturalesa.
El Reglament d'ús de les marques col·lectives ha de contenir, com a mínim, les indicacions següents:
a ) El nom i el domicili social de l'associació o l'entitat de dret públic sol·licitant.
b ) L'objecte de l'associació o de l'entitat de dret públic.
c ) Els òrgans autoritzats a representar l'associació o l'entitat de dret públic.
d ) Les condicions d'afiliació a l'associació.
e ) Les persones autoritzades a utilitzar la marca.
f ) Si escau, les condicions d'ús de la marca, incloses les sancions.
g ) Si escau, la previsió que conté l'apartat 2 de l'article 63 de la Llei 17/2001.
El Reglament d'ús de les marques de garantia ha de contenir, com a mínim, les indicacions següents:
a ) El nom i el domicili social del sol·licitant de la marca.
b ) Els requisits, els components, els elements, les condicions, l'origen o qualssevol altres característiques que el titular de la marca ha de certificar o garantir que compleixen els productes o serveis als quals s'apliqui la marca.
c ) Les mesures que s'adopten per verificar aquestes característiques.
d ) Els sistemes de control i vigilància de l'ús de la marca.
e ) Les responsabilitats i sancions en què es pugui incórrer per un ús inadequat de la marca.
f ) El cànon que s'exigeix als qui utilitzin la marca.
g ) Si escau, la previsió que estableix l'apartat 3 de l'article 69 de la Llei 17/2001.
Al Reglament d'ús s'hi ha d'adjuntar, en el cas de les marques col·lectives, dels estatuts de l'associació o entitat sol·licitant, degudament constituïts i inscrits i, en el cas de les marques de garantia, de l'informe favorable de l'òrgan administratiu competent en consideració a la naturalesa dels productes o serveis als quals es destini la marca.
Quan, d'acord amb l'apartat 2 de l'article 69 de la Llei 17/2001, s'entengui que l'informe és favorable per silenci administratiu, s'ha d'acreditar l'acte esmentat i la competència de l'òrgan davant del qual es va sol·licitar l'informe.
Qualsevol modificació del Reglament d'ús s'ha de sotmetre a l'aprovació de l'Oficina Espanyola de Patents i Marques.
En el cas de les marques de garantia, a la modificació s'hi han d'adjuntar l'informe favorable corresponent emès per l'òrgan competent en consideració a la naturalesa dels productes o serveis als quals es destini la marca.
L'Oficina Espanyola de Patents i Marques ha d'examinar si les modificacions sol·licitades compleixen les condicions i els requisits que preveuen la Llei 17/2001 i aquest Reglament, i traslladar, si s'escau, les irregularitats o els defectes observats al sol·licitant perquè en el termini d'un mes els esmeni o presenti les seves al·legacions.
L'acord d'inscripció o denegació de la modificació del Reglament d'ús s'ha de publicar en el Butlletí Oficial de la Propietat Industrial.
A la sol·licitud de registre de nom comercial s'ha d'indicar expressament que se sol·licita aquesta modalitat de signe distintiu.
S'ha de fer la mateixa menció en les altres sol·licituds que es presentin referides a un nom comercial.
Els noms comercials s'han d'ajustar a les previsions de l'article 2.
A aquests efectes, la seva representació es pot presentar en suport electrònic de vídeo o àudio.
Si es compleixen les condicions que preveu l'apartat 4 de l'article 30 d'aquest Reglament, la sol·licitud d'inscripció de la transmissió d'un nom comercial o de la seva sol·licitud es pot efectuar conjuntament amb sol·licituds o registres de marques.
L'òrgan competent que rebi la sol·licitud de registre internacional ha d'examinar la documentació presentada d'acord amb el que preveu l'apartat 1 de l'article 82 de la Llei 17/2001 i, si hi observa alguna irregularitat, l'ha de comunicar al sol·licitant i li ha d'atorgar el termini de deu dies perquè l'esmeni.
L'Oficina Espanyola de Patents i Marques, una vegada rebuda la sol·licitud remesa per l'òrgan competent de la comunitat autònoma corresponent, l'ha d'examinar d'acord amb el que preveu l'article 82.3 de la Llei 17/2001 i, si hi observa algun defecte, ho ha de comunicar al sol·licitant i li ha d'atorgar el termini de deu dies per esmenar-lo.
Quan l'òrgan competent per rebre la sol·licitud sigui l'Oficina Espanyola de Patents i Marques, els exàmens que preveuen els apartats 1 i 3 de l'article 82 de la Llei 17/2001 es poden efectuar conjuntament i, en cas que s'hi observin irregularitats o defectes, s'han de comunicar al sol·licitant mitjançant una única notificació perquè en el termini de deu dies els esmeni o presenti les seves al·legacions.
Rebuda la sol·licitud de transformació, l'Oficina Espanyola de Patents i Marques ha d'examinar:
a ) Si el registre internacional en què es basa ha estat cancel·lat d'acord amb el que preveu l'article 6.4 del Protocol concernent a l'Arranjament de Madrid de 27 de juny de 1989.
b ) Si la documentació que preveu l'apartat 2 de l'article 83 de la Llei 17/2001 ha estat presentada en el termini que estableix l'apartat 1 de l'article esmentat de la dita Llei.
c ) Si els productes i serveis que comprèn la sol·licitud de transformació estaven coberts per a Espanya pel registre internacional de què procedeix.
Si de l'examen efectuat anteriorment s'observa l'incompliment d'algun dels requisits assenyalats a l'apartat anterior, s'han de comunicar els defectes observats al sol·licitant perquè en el termini d'un mes presenti les seves al·legacions.
L'Oficina Espanyola de Patents i Marques considera desistida la sol·licitud de transformació si en la contestació presentada el sol·licitant no justifica el compliment dels requisits o no presenta la limitació o modificació corresponent dels productes i serveis, ajustats als coberts efectivament pel registre internacional.
Superat aquest examen, la sol·licitud de transformació es tramita com una sol·licitud de marca nacional, excepte en el cas que es tracti de la transformació d'un registre internacional concedit per a Espanya, cas en què cal atenir-se al que disposa l'apartat 3 de l'article 83 de la Llei 17/2001 i no s'ha de publicar la sol·licitud, sinó la concessió del registre d'acord amb el que preveu l'article 23.3 d'aquest Reglament.
La sol·licitud de transformació d'una marca de la Unió s'ha de presentar en el termini de dos mesos a comptar de la recepció de la petició de transformació per l'Oficina Espanyola de Patents i Marques acompanyada dels documents i complint els requisits que preveu l'apartat 2 de l'article 86 de la Llei 17/2001.
La sol·licitud esmentada es pot presentar utilitzant el formulari que habiliti a aquest efecte l'Oficina Espanyola de Patents i Marques.
Quan, d'acord amb l'apartat 3 de l'article 86 de la Llei 17/2001, de 7 de desembre, l'Oficina Espanyola de Patents i Marques consideri que la sol·licitud de transformació no pot ser acceptada perquè hi concorre algun dels motius que preveu l'article 139.2 del Reglament (UE) 2017/1001 del Parlament Europeu i del Consell, de 14 de juny de 2017, sobre la marca de la Unió Europea, ho ha de notificar al sol·licitant i li ha d'atorgar el termini d'un mes perquè presenti les seves al·legacions.
Aquest mateix termini es concedeix al sol·licitant quan, de conformitat amb l'apartat 4 de l'article esmentat de la dita Llei, es consideri que la marca de la Unió no pot ser concedida directament.
Una vegada rebuda la contestació del sol·licitant, l'Oficina Espanyola de Patents i Marques ha de resoldre el que escaigui.
En cas de transformació d'una marca de la Unió ja registrada, cal atenir-se al que preveu l'apartat 4 de l'article 86 de la Llei 17/2001, de 7 de desembre, i no s'ha de publicar la sol·licitud, sinó la concessió del registre d'acord amb el que preveu l'article 23.3 d'aquest Reglament.
La sol·licitud de modificació de la sol·licitud o registre de la marca, d'acord amb el que preveuen, respectivament, els articles 23 i 33 de la Llei 17/2001, ha d'incloure:
b ) El nom i l'adreça del sol·licitant o titular de la marca, d'acord amb el que disposa el paràgraf b de l'article 1.1 d'aquest Reglament.
d ) Si es tracta d'una modificació de la sol·licitud, la indicació de l'element d'aquesta sol·licitud hagi de ser modificat i la versió modificada de l'element esmentat.
e ) Si es tracta d'una modificació del registre, la menció de l'element del nom o de l'adreça del titular que hagi de ser modificat en la representació de la marca i l'element en la seva versió modificada.
f ) Quan la modificació afecti la representació de la marca, la reproducció de la marca modificada de conformitat amb el que disposa l'article 2 d'aquest Reglament.
g ) La signatura de l'interessat o del seu representant.
h ) El justificant del pagament de la taxa de modificació.
La sol·licitud de modificació s'ha de presentar davant l'òrgan que en aquell moment tramiti la sol·licitud de registre de la marca.
Quan la sol·licitud de modificació es refereixi a una marca registrada, s'ha de presentar davant l'Oficina Espanyola de Patents i Marques o l'òrgan competent de la comunitat autònoma corresponent, que l'ha de remetre a l'Oficina esmentada, d'acord amb el que disposa l'apartat 2 de l'article 33 de la Llei 17/2001.
Si no es compleixen els requisits que preveuen la Llei 17/2001 i aquest Reglament per a la modificació de la sol·licitud o del registre de la marca, s'han de notificar al sol·licitant les irregularitats o les objeccions observades i, si no s'esmenen en el termini de deu dies, la sol·licitud de modificació ha de ser denegada i continua la tramitació en cas que la modificació sol·licitada es refereixi a una sol·licitud de registre.
Quan la modificació es refereixi a una marca registrada, l'acord de denegació s'ha de notificar al sol·licitant.
L'òrgan competent de la comunitat autònoma que hagi acordat la modificació sol·licitada, ha de comunicar a l'Oficina Espanyola de Patents i Marques, en el termini de cinc dies a comptar de l'adopció de l'acord, les dades de la sol·licitud tal com han quedat modificades.
L'Oficina ha d'anotar les modificacions corresponents en els assentaments registrals.
Quan la modificació de la sol·licitud de la marca es refereixi a la seva representació o a la llista de productes o serveis i s'introdueixi després de la publicació de la sol·licitud, a l'acord de resolució de l'expedient s'ha de publicar la reproducció de la marca o la llista de productes i serveis tal com hagin quedat modificats.
La modificació del registre de la marca també s'ha de publicar d'acord amb el que disposa l'article 33.2 de la Llei 17/2001.
Les faltes d'expressió o transcripció i els errors materials que contingui la sol·licitud, el registre de la marca o qualsevol document adreçat a l'Oficina Espanyola de Patents i Marques o l'òrgan competent de la comunitat autònoma corresponent poden ser rectificats a petició de l'interessat.
No obstant això, si la petició de rectificació té per objecte el distintiu, la descripció, els elements reivindicats o l'enumeració dels productes o serveis, la rectificació ha de ser de tal naturalesa que resulti evident que l'únic text que podria haver estat proposat per l'interessat és la rectificació i sempre que això no afecti substancialment la identitat de la marca o l'àmbit de la seva protecció.
L'Oficina Espanyola de Patents i Marques o l'òrgan competent poden exigir proves addicionals quan dubtin, raonablement, que la rectificació sol·licitada constitueixi efectivament un error.
Quan en les resolucions, els assentaments registrals o la publicació de la sol·licitud o registre s'hagi comès alguna falta o error imputable a l'Oficina Espanyola de Patents i Marques, aquesta l'ha de corregir d'ofici o a petició de l'interessat.
En cas de petició de l'interessat, la sol·licitud de correcció d'aquestes faltes o errors no està subjecta al pagament de cap taxa.
Són aplicables a les rectificacions que regulen els apartats anteriors les previsions que estableix l'article 43 del Reglament en tot el que no sigui incompatible amb la seva pròpia naturalesa o contrari al que disposa aquest article.
La sol·licitud de rectificació d'errors pot comprendre diverses sol·licituds o registres de la mateixa persona, quan l'error o la falta i la correcció sol·licitada siguin els mateixos.
En aquest cas, s'han d'indicar els números de totes les sol·licituds o registres que s'hagin de rectificar, amb l'abonament de la taxa corresponent per a cada una de les sol·licituds o registres afectats.
Quan no hi hagi canvi en la persona del titular o sol·licitant de la marca, però sí en el seu nom o adreça, s'ha d'inscriure el canvi al Registre de marques a sol·licitud del titular o sol·licitant.
Les sol·licituds de canvi de nom o adreça han d'incloure:
b ) El nom i l'adreça del sol·licitant o titular de la marca, tal com figurin en el Registre de marques.
d ) La indicació del nou nom o l'adreça del sol·licitant o el titular de la marca, tal com s'hagi d'inscriure en el Registre de marques després del canvi produït.
e ) La signatura de l'interessat o del seu representant.
f ) Quan escaigui, el justificant de pagament de la taxa corresponent, prevista a la tarifa 2.2 de l'annex de la Llei 17/2001.
Es poden agrupar en una única sol·licitud de canvi de nom o adreça tots els registres o les sol·licituds que pertanyin a l'interessat.
En aquest cas, s'han d'indicar els números de totes les sol·licituds o registres afectats, amb l'abonament de la taxa corresponent per cadascun d'aquests.
Quan l'Oficina Espanyola de Patents i Marques dubti, raonablement, de la veracitat del canvi de nom o adreça sol·licitats, pot demanar a l'interessat la presentació de les proves que acreditin el canvi.
Els apartats anteriors són aplicables al canvi de nom o adreça del representant.
Els canvis en l'adreça del sol·licitant o titular de la marca no estan subjectes al pagament de cap taxa.
Són aplicables als canvis de nom i adreça que regulen els apartats anteriors a les previsions que estableix l'article 43 del Reglament en tot el que no sigui incompatible amb la seva pròpia naturalesa o contrari al que disposa aquest article.
El que disposen els apartats anteriors és aplicable, de conformitat amb la seva pròpia naturalesa, als canvis de nacionalitat del sol·licitant o titular de la marca o de l'Estat en el qual tingui el seu domicili, seu o establiment.
En la contestació al suspens per defectes de forma, fons o oposicions, el sol·licitant pot dividir la sol·licitud de marca en dues sol·licituds de divisió o més.
També es pot dividir la sol·licitud en presentar-se el recurs administratiu oportú contra la denegació de la marca o quan se sol·liciti una transmissió parcial d'acord amb el que preveu l'article 31.2 d'aquest Reglament.
La sol·licitud de divisió s'ha de presentar davant l'òrgan que en aquell moment estigui tramitant la sol·licitud de registre o que sigui competent per resoldre el recurs o sigui competent per rebre la sol·licitud de transferència, segons escaigui.
Per cada sol·licitud divisional resultant s'ha de presentar una instància separada, indicant-hi els productes i serveis que es desglossen de la sol·licitud inicial i que conformen la sol·licitud divisional corresponent.
Cada instància de divisió ha d'anar acompanyada de les corresponents sol·licituds segregades de registre amb les mencions, els requisits i els documents que exigeixen els articles 1 a 4 d'aquest Reglament.
En aquestes sol·licituds segregades de registre se n'ha d'indicar amés el caràcter divisional i el número, la data de presentació i les classes de la sol·licitud inicial de què procedeixen.
El justificant del pagament de la taxa de sol·licitud a què es refereix l'esmentat article 4 se substitueix per a les sol·licituds de divisió pel justificant de pagament de la taxa de divisió.
La llista de productes i serveis de les sol·licituds de divisió no pot superar el total de productes i serveis que comprengui la sol·licitud inicial dividida.
Si en la sol·licitud inicial s'utilitza algun concepte general, en les sol·licituds de divisió s'ha d'utilitzar aquest mateix concepte general, encara que pot ser restringitmitjançant addicions que especifiquin els productes o els serveis als quals es concreta cada sol·licitud divisional, sense que en cap cas es puguin produir superposicions entre aquestes.
Rebuda la sol·licitud de divisió, l'òrgan competent ha d'examinar si s'ajusta al que preveu l'article 24 de la Llei 17/2001 i si compleix els requisits exigits en els apartats anteriors.
Si s'observen defectes o irregularitats, s'han de notificar al sol·licitant perquè en el termini d'un mes els esmeni o presenti al·legacions.
Si els defectes no són esmenats, es considera que s'ha desistit de la divisió i es continua tramitant l'expedient inicial.
Durant el procediment de divisió, el procediment de registre o recurs queda en suspens d'acord amb el que preveu l'article 26. c de la Llei 17/2001.
Acordada la divisió de la sol·licitud, l'Oficina Espanyola de Patents i Marques o l'òrgan competent obre un nou expedient per cada sol·licitud divisional presentada i ha d'incloure en cada sol·licitud divisional una còpia completa de l'expedient de la sol·licitud inicial i en aquest expedient inicial, una còpia de les sol·licituds de divisió presentades.
L'òrgan competent de la comunitat autònoma ha de remetre immediatament a l'Oficina Espanyola de Patents i Marques l'expedient de la sol·licitud inicial i de la sol·licitud divisional no afectada per la suspensió, continuant amb la tramitació de la sol·licitud divisional afectada per la suspensió.
L'Oficina Espanyola de Patents i Marques ha d'assignar un nou número a cada sol·licitud divisional i efectuar les anotacions registrals pertinents.
El nou número de la sol·licitud divisional ha de ser comunicat a l'òrgan competent de la comunitat autònoma.
Qualsevol sol·licitud, petició o declaració feta pel sol·licitant en relació amb la sol·licitud inicial és vàlida i aplicable a les sol·licituds de divisió.
Els apartats anteriors són aplicables, en el que sigui procedent, a la divisió del registre de la marca.
La divisió del registre de la marca, llevat del que preveu l'article 31 d'aquest Reglament, només pot ser sol·licitada en el procediment de recurs contra la concessió de la marca.
En aquest cas, la sol·licitud de divisió s'ha de presentar davant l'Oficina Espanyola de Patents i Marques com a molt tard en el moment de contestar el recurs interposat.
La sol·licitud per al restabliment d'un dret s'ha de presentar en el termini de dos mesos a comptar de la cessació de l'impediment.
La sol·licitud s'ha de presentar davant l'Oficina Espanyola de Patents i Marques o l'òrgan competent de la comunitat autònoma corresponent davant del qual s'hagi incomplert el termini determinant de la pèrdua del dret.
La sol·licitud de restabliment ha d'incloure:
a ) Nom i adreça del sol·licitant o titular de la marca el restabliment de la qual se sol·licita.
b ) Si escau, nom i adreça del representant.
c) Termini o tràmit incomplert.
d ) Si escau, acord i data de l'extinció del dret i de la seva publicació o notificació.
e ) Data de cessació de l'impediment.
f ) Motius de l'incompliment, justificació, proves i al·legacions en suport de la pretensió.
h ) Justificant de l'abonament de la taxa de restabliment de drets.
Amb la sol·licitud de restabliment del dret s'ha de complir el tràmit omès, i s'hi ha d'adjuntar la formalització de l'acte o la sol·licitud, l'escrit o la documentació que es va ometre al seu dia en l'esmentat tràmit i l'absència de la qual va determinar la pèrdua del dret.
L'òrgan competent ha d'examinar si la sol·licitud de restabliment del dret compleix els requisits que preveuen l'article anterior i l'apartat 2 de l'article 25 de la Llei 17/2001, i si l'acte o tràmit omès ha estat degudament complert en totes les seves formalitats en presentar-se la sol·licitud de restabliment.
Si s'observa alguna irregularitat o defecte en la documentació presentada, tant respecte de la sol·licitud de restabliment com del compliment del tràmit omès, s'han de comunicar al sol·licitant perquè en el termini de deu dies els esmeni.
Si en aquest termini no s'esmenen les irregularitats o els defectes assenyalats, es considera que s'ha desistit de la sol·licitud de restabliment.
Quan a la documentació presentada no s'hi observin irregularitats o defectes o aquests hagin estat esmenats, l'òrgan competent ha d'examinar si, d'acord amb el que disposen els apartats 1, 5 i 7 de l'article 25 de la Llei 17/2001:
a ) S'ha acreditat la diligència deguda en les circumstàncies del cas.
b ) El termini incomplert és susceptible de restabliment.
c ) No hi ha cap dret de tercer que impedeixi el restabliment sol·licitat.
Efectuat l'examen que preveu l'apartat anterior, l'òrgan competent ha de resoldre, i estimar o desestimar el restabliment del dret.
No obstant això, si hi concorre l'impediment que preveu la lletra c de l'apartat anterior, l'òrgan competent, abans de resoldre, ha de comunicar aquesta circumstància al sol·licitant i al titular del signe que presumptament impedeixi el restabliment sol·licitat perquè en el termini d'un mes presentin les seves al·legacions.
A la vista d'aquestes al·legacions, l'òrgan competent ha d'emetre resolució.
Contra la resolució que restableixi els seus drets el sol·licitant pot interposar recurs el tercer que es pugui prevaler de les disposicions dels apartats 6 i 7 de l'article 25 de la Llei 17/2001, de marques.
L'Oficina Espanyola de Patents i Marques ha de publicar la seva resolució en el Butlletí Oficial de la Propietat Industrial.
Quan l'òrgan competent per resoldre la sol·licitud de restabliment de drets sigui un òrgan autonòmic, aquest ha de comunicar a l'Oficina Espanyola de Patents i Marques la presentació de la sol·licitud i la resolució definitiva que adopti.
Les notificacions i comunicacions que hagi de fer l'Oficina Espanyola de Patents i Marques s'han d'efectuar mitjançant el lliurament o la tramesa del document original, una còpia d'aquest document signada o segellada, o un document elaborat per ordinador que incorpori imprès el segell esmentat.
A més dels mitjans de notificació que preveu l'article 29 de la Llei 17/2001, les notificacions es poden efectuar en els locals de l'Oficina Espanyola de Patents i Marques mitjançant el lliurament directe del document a l'interessat que n'ha d'acusar rebut.
Quan la notificació s'efectuï mitjançant el dipòsit del document a la bústia de què disposi l'interessat a l'Oficina Espanyola de Patents i Marques, s'ha de fer constar la data del dipòsit al document notificat i a la còpia que consti a l'expedient.
Les notificacions electròniques s'han de fer transmetent una còpia electrònica del document tal com preveu l'apartat 1.
Les comunicacions de caràcter simplement informatiu que hagi de fer l'Oficina Espanyola de Patents i Marques es poden efectuar per correu ordinari, electrònic o un altre mitjà tècnic de què disposi l'Oficina.
Les sol·licituds de registre de marca, així com qualsevol altra sol·licitud que prevegin la Llei 17/2001, de 7 de desembre, o aquest Reglament, i totes les altres comunicacions adreçades a l'Oficina Espanyola de Patents i Marques o als òrgans competents de les comunitats autònomes pels interessats s'han de fer mitjançant la presentació a aquesta Oficina o als òrgans competents o als llocs que preveu l'article 16.4 de la Llei 39/2015, d'1 d'octubre, del procediment administratiu comú de les administracions públiques, del document signat de què es tracti.
Les sol·licituds i comunicacions esmentades també es poden fer mitjançant la presentació del document per mitjans electrònics.
El director de l'Oficina Espanyola de Patents i Marques ha d'establir les condicions, els requisits i les característiques d'aquests mitjans de presentació o transmissió, com ara l'equip, l'aplicació o el material que s'hagin d'utilitzar i els detalls tècnics de comunicació.
El registre electrònic per a la recepció de sol·licituds transmeses per mitjans electrònics s'ha d'ajustar al que disposa l'article 16 de la Llei 39/2015, d'1 d'octubre.
Quan les sol·licituds i comunicacions es transmetin a l'Oficina Espanyola de Patents i Marques per mitjans electrònics, la menció del nom del remitent es considera equivalent a la signatura.
L'Oficina Espanyola de Patents i Marques, a més dels impresos normalitzats que preveu aquest Reglament, pot establir-ne d'altres per a la presentació de les altres sol·licituds i comunicacions dels interessats.
L'aprovació de tots els impresos s'ha de fer mitjançant resolució del director general de l'Oficina Espanyola de Patents i Marques.
Els interessats en els procediments davant l'Oficina Espanyola de Patents i Marques han d'utilitzar els impresos normalitzats, les còpies d'aquests impresos o els impresos amb el mateix contingut i format, com ara impresos creats mitjançant tractament electrònic de dades.
Els impresos han de ser emplenats de manera que el seu contingut pugui ser introduït de manera automàtica en un ordinador mitjançant, per exemple, el reconeixement de caràcters i la lectura òptica.
L'Oficina Espanyola de Patents i Marques ha de fer accessibles al públic els impresos normalitzats a què es refereix l'apartat 1 d'aquest article mitjançant la posada a disposició en xarxes de comunicació telemàtica.
El Registre de marques a què es refereix l'article 1 de la Llei 17/2001, de 7 de desembre, es pot portar en forma de base de dades electrònica.
En el Registre de marques s'hi han d'inscriure, en relació amb les marques nacionals, marques internacionals i noms comercials, les mencions següents:
a ) Número de la sol·licitud de registre.
b ) Data de presentació de la sol·licitud.
c ) Nom, adreça i nacionalitat del sol·licitant o titular del registre i l'Estat en què tingui el domicili, la seu o l'establiment.
d ) Nom i adreça professional del representant, sempre que no es tracti del representant al qual es refereix l'apartat 3 de l'article 56 d'aquest Reglament.
e ) La representació de la marca o del nom comercial amb indicació del seu tipus d'acord amb el que preveu l'article 2.3 d'aquest Reglament; i, quan escaigui, una descripció de la marca o del nom comercial.
Quan la representació s'hagi subministrat en forma d'arxiu electrònic, un enllaç amb l'arxiu esmentat.
Quan es tracti d'una marca o un nom comercial de color d'acord amb el que preveu la lletra f de l'article 2.3 abans esmentat, la indicació del color o els colors reivindicats amb el seu codi de referència.
f ) La llista de productes i serveis, agrupats de conformitat amb les classes de la Classificació internacional.
Cada grup ha d'anar precedit del número de la classe a què correspongui i ha de figurar en l'ordre seguit per la Classificació internacional.
g ) Les indicacions relatives a la prioritat unionista reivindicada.
h ) Les indicacions relatives a la reivindicació de prioritat d'exposició.
i ) Les indicacions relatives a la reivindicació de l'antiguitat.
j ) La declaració del sol·licitant, excloent de la protecció algun dels elements de la marca o del nom comercial o, si s'escau, la menció que el sol·licitant ha reivindicat, d'acord amb el que disposa l'article 1, apartat 3, d'aquest Reglament, que la marca o el nom comercial han adquirit un caràcter distintiu com a conseqüència de l'ús que se n'ha fet.
k ) La indicació que es tracta d'una marca col·lectiva, de garantia o internacional.
l ) La indicació que es tracta d'una marca nacional per transformació d'un registre internacional o una marca de la Unió i les dades relatives a aquestes sol·licituds o registres (data de presentació i número de sol·licitud o registre).
m ) La indicació que es tracta d'una sol·licitud divisional i la data de presentació i el número de la sol·licitud o registre de què procedeix.
n ) La indicació que es tracta d'un registre fusionat i la data de presentació i números dels registres de què procedeix.
o ) Data de l'acord de desistiment de la sol·licitud i, si s'escau, de la seva publicació.
p ) Data de publicació de la sol·licitud.
q ) Els signes anteriors, identificats pel seu número de sol·licitud, respecte dels quals, en virtut del que preveu l'article 15.2 d'aquest Reglament, se n'hagi comunicat la publicació de la sol·licitud als seus titulars.
r ) Data de la suspensió i de la publicació.
s ) Data de l'acord de denegació o concessió del registre i de la seva publicació.
t ) Dades relatives a la interposició i resolució dels recursos administratius i jurisdiccionals.u) Dades relatives a la subscripció d'un conveni arbitral, al laude que es dicti i, si s'escau, als recursos interposats contra aquest i a les resolucions adoptades en relació amb aquests.
En el Registre de marques també s'han d'inscriure les dades següents:
a ) Qualsevol modificació del nom, l'adreça o la nacionalitat del titular o sol·licitant del registre, o de l'Estat en el qual tingui el domicili, la seu o l'establiment.
b ) Qualsevol modificació del nom o l'adreça professional del representant, excepte quan es tracti del representant a qui es refereix l'apartat 3 de l'article 56 d'aquest Reglament.
c ) Quan es designi un nou representant, el nom i l'adreça professional.
d ) Qualsevol modificació de la marca o del nom comercial d'acord amb el que disposa l'article 33 de la Llei 17/2001.
e ) La menció de la modificació del Reglament d'ús de les marques col·lectives o de garantia d'acord amb el que disposen, respectivament, els articles 65 i 71 de la Llei 17/2001.
f ) Les sol·licituds de transmissió total o parcial de la sol·licitud o el registre i la data de denegació o concessió de la inscripció.
g ) La constitució, modificació o cessió d'un dret real i la data de la denegació o concessió de la inscripció.
En el cas d'una hipoteca mobiliària, s'ha d'anotar la data de la seva inscripció en el Registre de béns mobles.
h ) Les mesures d'execució forçosa i els procediments de concurs de creditors o anàlegs.
i ) Les sol·licituds d'inscripció, modificació o cessió de llicències i la data de denegació o concessió de la seva inscripció.
j ) Les sol·licituds de cancel·lació de les inscripcions esmentades en els paràgrafs g, h i i i la data d'inscripció de la seva cancel·lació.
k ) La sol·licitud de renovació del registre i la seva data de concessió o denegació i publicació.
l ) La sol·licitud de renúncia del registre i de la seva cancel·lació.
m ) La data de l'acord de caducitat per falta de renovació i de la seva publicació.
n ) Les sol·licituds i demandes de nul·litat i caducitat, les accions reivindicatòries i les resolucions i sentències dictades sobre aquestes, de conformitat amb el que preveuen els articles 2 i 61 ter de la Llei 17/2001, de 7 de desembre.
L'Oficina Espanyola de Patents i Marques pot inscriure en el Registre de marques altres mencions, a més de les que preveuen els apartats anteriors.
El Registre de marques és públic.
La publicitat es fa efectiva mitjançant la consulta a la base de dades, l'obtenció de llistats informàtics o la certificació expedida pel funcionari competent.
L'Oficina Espanyola de Patents i Marques pot facilitar, amb caràcter gratuït, la consulta pública de la base de dades mitjançant la seva posada a disposició pública en xarxes de comunicació telemàtica.
La certificació és l'únic mitjà d'acreditar fefaentment el contingut de les inscripcions registrals.
La certificació l'ha de sol·licitar l'interessat mitjançant la presentació davant l'Oficina Espanyola de Patents i Marques de l'imprès normalitzat corresponent en el qual s'han d'indicar els aspectes particulars sobre els quals ha de versar.
Quan se sol·liciti una certificació general sobre les inscripcions registrals d'una marca o un nom comercial, aquesta pot consistir en el llistat informàtic corresponent de la base de dades certificat pel funcionari competent.
A la sol·licitud de certificació s'hi ha d'adjuntar el justificant de pagament de la taxa corresponent.
La consulta pública d'expedients s'ha de fer sobre els documents originals o les seves còpies.
Quan els expedients es conservin mitjançant suports tècnics d'emmagatzemament, la consulta pública s'efectua sobre aquests mitjans tècnics.
L'Oficina Espanyola de Patents i Marques ha d'establir la manera com s'ha de fer la consulta.
Fins que no s'hagi abonat la taxa corresponent, no es considera presentada la sol·licitud de consulta pública.
Estan excloses de consulta pública les parts de l'expedient que l'interessat hagi manifestat, abans de la presentació de la sol·licitud de consulta pública, que es mantinguin confidencials, llevat que la consulta d'aquestes parts de l'expedient estigui justificada per interessos legítims i preponderants de la part que sol·licita la consulta.
Quan se sol·liciti la consulta pública d'un expedient de sol·licitud de registre encara no publicada, la part interessada en la consulta ha d'indicar i provar que el sol·licitant de l'expedient:
a ) Hi ha donat el seu consentiment, o
b ) Ha pretès fer valer davant la part esmentada els drets derivats de la seva sol·licitud.
La consulta té lloc als locals de l'Oficina Espanyola de Patents i Marques.
Prèvia sol·licitud, la consulta pública s'ha de fer mitjançant l'expedició de còpies dels documents de l'expedient.
Per obtenir aquestes còpies s'ha de pagar la taxa corresponent.
La consulta pública d'expedients també es pot fer en línia sobre els mitjans tècnics d'emmagatzematge, i en aquest cas no en neix l'obligació de pagar la taxa de consulta pública.
L'Oficina Espanyola de Patents i Marques ha de conservar els expedients de qualsevol procediment relatiu a una sol·licitud o a un registre de marca o nom comercial.
El director de l'Oficina ha d'establir la forma de conservació dels expedients de conformitat amb el que disposa la legislació vigent.
La conservació dels expedients electrònics, dels expedients en format electrònic, i de les seves còpies de seguretat, ha de ser per temps il·limitat.
Els documents originals presentats per les parts, una vegada traslladats a format electrònic, així com tots els documents que no es puguin passar a aquest format, es poden destruir amb subjecció al que es disposa amb caràcter general per a l'Administració General de l'Estat i els seus organismes públics.
En el cas d'expedients o una part d'expedients conservats en format no electrònic, l'Oficina Espanyola de Patents i Marques ha de conservar els expedients esmentats durant almenys cinc anys a partir del final de l'any en què:
a ) La sol·licitud hagi estat denegada, desistida o es consideri que se n'ha desistit.
b ) El registre de la marca o del nom comercial hagi expirat totalment d'acord amb el que disposa la lletra a de l'article 54.3 de la Llei 17/2001, de 7 de desembre.
c ) S'hagi inscrit al Registre la renúncia total de la marca o del nom comercial d'acord amb el que disposa la lletra b de l'article 54.3 de la Llei 17/2001, de 7 de desembre.
d ) La marca o el nom comercial hagin estat totalment cancel·lats del Registre d'acord amb el que disposa l'apartat 5 de l'article 61 ter de la Llei 17/2001, de 7 de desembre.
L'Oficina Espanyola de Patents i Marques ha de conservar els expedients de tots els registres respecte dels quals s'hagi reivindicat la seva antiguitat en una marca de la Unió, encara que s'hagi renunciat a aquests registres o s'hagin deixat extingir pel titular una vegada registrada la marca de la Unió i mentre la marca de la Unió continuï en vigor.
Llevat del que disposa l'apartat següent, ningú té l'obligació de fer-se representar davant l'Oficina Espanyola de Patents i Marques o els òrgans competents de les comunitats autònomes.
No obstant això, en cas que l'interessat actuï per si mateix i no tingui domicili ni seu social en el territori de l'Estat espanyol, ha de designar, a l'efecte de notificacions, una adreça postal a Espanya o a l'Espai Econòmic Europeu o, alternativament, indicar que les notificacions li siguin adreçades per qualsevol altre mitjà tècnic de comunicació de què disposi l'Oficina esmentada.
Sens perjudici del que disposa l'últim incís de l'apartat següent, les persones físiques o jurídiques que no tinguin ni domicili ni establiment industrial o comercial efectiu i seriós a l'Espai Econòmic Europeu s'han de fer representar, d'acord amb el que disposa l'article 175.2 de la Llei 24/2015, de 24 de juliol, de patents, mitjançant un agent de la propietat industrial en qualsevol dels procediments que estableixen la Llei 17/2001, de 7 de desembre, o aquest Reglament.
Les persones físiques o jurídiques que tinguin el seu domicili o un establiment industrial o comercial efectiu i seriós a l'Espai Econòmic Europeu poden actuar mitjançant un empleat d'aquestes, sempre que aquest empleat acrediti davant l'Oficina Espanyola de Patents i Marques o els òrgans competents de la comunitat autònoma corresponent el seu poder de representació i compleixi les condicions que estableix l'apartat 1 als efectes de notificacions.
L'empleat d'una persona jurídica de les que preveu aquest apartat també pot actuar en representació d'altres persones jurídiques que estiguin econòmicament vinculades amb aquella, fins i tot si aquestes persones jurídiques no tenen ni domicili, ni establiment industrial o comercial efectiu i seriós a l'Espai Econòmic Europeu.
Als efectes del que disposa l'article 1.1. f d'aquest Reglament, es considera que el representant té una sucursal seriosa i efectiva en el territori de la comunitat autònoma de presentació de la sol·licitud si té un acord de col·laboració amb un altre representant o si actua per mitjà d'empleats, auxiliars o mandataris, domiciliats qualssevol d'ells en el territori de la comunitat autònoma esmentada.
Els representants han de presentar davant l'Oficina Espanyola de Patents i Marques o l'òrgan competent de la comunitat autònoma el corresponent poder signat per l'interessat perquè sigui inclòs a l'expedient.
Els poders es poden atorgar per a una o més sol·licituds o per a un o més registres identificats en el poder.
Es pot presentar un poder general per facultar el representant perquè actuï en relació amb totes les operacions de marques o noms comercials del poderdant.
A aquests efectes, l'Oficina Espanyola de Patents i Marques porta un registre de poders generals.
Quan es comuniqui a l'Oficina Espanyola de Patents i Marques o a l'òrgan competent de la comunitat autònoma la designació d'un representant, el poder corresponent s'ha de presentar en el termini d'un mes a comptar de la recepció de la comunicació, si l'adreça del poderdant està dins del territori espanyol, o en el termini de dos mesos, si l'adreça és de fora del territori esmentat.
En cas que no es presenti el poder en els terminis prescrits anteriorment, el procediment continua amb el representat.
Els actes realitzats pel representant no acreditat, a excepció de la presentació de la sol·licitud de registre, es consideren no efectuats, si no són consignats pel representat en els terminis previstos anteriorment.
Tot això s'entén sens perjudici del que disposa l'última frase de l'apartat 1 i a l'apartat 2 de l'article 56 d'aquest Reglament.
Qualsevol representant que deixi d'estar apoderat es continua considerant com a tal fins que no s'hagi comunicat a l'Oficina Espanyola de Patents i Marques o l'òrgan competent l'expiració del seu poder.
Llevat que el mateix poder disposi una altra cosa, la seva extinció per la defunció del poderdant no impedeix a l'apoderat fer davant l'Oficina Espanyola de Patents i Marques o òrgans competents de les comunitats autònomes els actes de conservació, defensa i manteniment de les sol·licituds i registres del poderdant que siguin imprescindibles fins a la designació d'un nou apoderat pels hereus d'aquell o la compareixença personal d'aquests.
En els casos de sol·licituds, escrits o comunicacions presentats electrònicament que no impliquin renúncia, alienació, gravamen o limitació de drets es pot aportar, en lloc del poder original atorgat per l'interessat, un arxiu electrònic que en contingui la còpia integra.
No obstant això, el document original del poder s'ha de presentar perquè sigui inclòs en l'expedient quan es desisteixi totalment de la sol·licitud, quan l'Oficina Espanyola de Patents i Marques així ho requereixi, o quan qualsevol part en el procediment justifiqui la possible existència de falsedat o qualsevol altre defecte greu i així ho sol·liciti expressament.
Quan, d'acord amb l'apartat anterior, s'hagi de presentar el poder original, aquest s'ha d'aportar en el termini de deu dies que concedeixi l'Oficina Espanyola de Patents i Marques o en el que resti perquè es compleixi el termini que preveu l'apartat 3 d'aquest article, si aquest termini és superior.
En el cas que el poder sigui requerit en algun dels tràmits que preveuen els articles 11, 14 o 20 d'aquest Reglament, l'aportació s'ha d'efectuar en els terminis que s'hi estableixen.
Una vegada requerida l'aportació del poder original, l'incompliment o l'aportació extemporània produeix els efectes que preveu l'apartat 3 d'aquest article.
Als efectes del que disposa la disposició addicional quarta de la Llei 17/2001, s'entenen per tràmits d'un procediment en matèria de propietat industrial qualssevol actuacions relatives a la sol·licitud, la tramitació, l'oposició, la renovació, la reivindicació de prioritat, el pagament de taxes o fins i tot la formulació de recursos respecte de qualsevol modalitat de propietat industrial.
En conseqüència, les actuacions o els tràmits amb aquell objecte el termini del qual hagi d'expirar en dissabte, es poden efectuar vàlidament el primer dia hàbil següent a aquest dissabte.
Els articles 47 i 48 d'aquest Reglament són aplicables, en tot el que no sigui incompatible amb la seva pròpia naturalesa o amb el que disposa la disposició addicional setena de la Llei 17/2001, de marques, a les patents, models d'utilitat, topografies dels productes semiconductors i models i dibuixos industrials i artístics.
Els terminis establerts en aquest Reglament es computen d'acord amb el que disposa l'article 30 de la Llei 39/2015, d'1 d'octubre, del procediment administratiu comú de les administracions públiques.
Mentre duri la vigència registral dels rètols d'establiment hi són aplicables les disposicions d'aquest Reglament en tot el que no sigui incompatible amb la seva pròpia naturalesa, o contrari al règim transitori que preveu la Llei 17/2001.
En particular, li són aplicables l'article 15.2, el capítol IV del títol II i el títol IV d'aquest Reglament.
D'acord amb el que preveu el paràgraf a de l'apartat 2 de la disposició transitòria tercera de la Llei 17/2001, quan la renovació del rètol d'establiment només comprengui municipis ubicats en una única comunitat autònoma la sol·licitud de renovació s'ha de presentar davant els òrgans competents de la comunitat autònoma.
La sol·licitud de renovació s'ha de presentar davant l'Oficina Espanyola de Patents i Marques quan comprengui els municipis de les ciutats de Ceuta o Melilla o quan, referint-se a qualssevol altres municipis, els òrgans de la comunitat autònoma que sigui competent no ha iniciat les seves activitats registrals, d'acord amb el que preveu la disposició transitòria cinquena de la Llei esmentada.
La sol·licitud i el procediment de renovació s'han d'ajustar al que disposen els articles 26, 27 i 28 del Reglament, en tot el que no sigui incompatible amb la seva pròpia naturalesa o contrari al que disposen la Llei 17/2001 i aquesta disposició.
En particular, no és aplicable a la renovació dels rètols d'establiment el termini de demora que preveu l'article 32.3 de la Llei esmentada, ni la indicació dels productes o serveis que preveu el paràgraf g de l'article 26.2 del Reglament, que s'ha de substituir per la indicació dels municipis, les sucursals i les activitats concretes per a les quals se sol·licita la renovació.
Quan la competència per resoldre la sol·licitud de renovació correspongui als òrgans de les comunitats autònomes, el justificant d'abonament de la taxa corresponent s'ha d'ajustar al que aquelles disposin.
Dins dels cinc dies següents a la recepció de la sol·licitud, l'òrgan competent ha de comunicar a l'Oficina Espanyola de Patents i Marques les dades de la sol·licitud de renovació tal com preveu l'apartat 7 de l'article 5 d'aquest Reglament.
Una vegada resolta la sol·licitud de renovació, en el mateix termini i de la mateixa manera s'ha de comunicar a l'Oficina esmentada la resolució adoptada i, si s'escau, els recursos administratius i jurisdiccionals que s'hi interposin en contra i la resolució que es dicti sobre aquests.
L'Oficina Espanyola de Patents i Marques, a instància de l'òrgan competent, ha de subministrar una còpia de l'expedient o totes les dades que se li sol·licitin d'aquest.
De conformitat amb el que preveu la disposició transitòria sisena de la Llei 17/2001, en la primera renovació que es produeixi després de l'entrada en vigor de la Llei esmentada, els noms comercials concedits sota la legislació anterior es classifiquen d'acord amb la classificació internacional de productes i serveis.
La sol·licitud d'aquesta renovació s'ha d'ajustar al que preveu l'article 26 del Reglament.
No obstant això, a la sol·licitud s'hi ha de precisar que es tracta d'una primera renovació amb adaptació a la classificació internacional i s'han d'indicar els productes o serveis per als quals es demana la renovació, agrupats segons la classe a la qual pertanyi de la classificació internacional precedit cada grup pel número de la seva classe.
La llista presentada no pot incloure productes o serveis diferents dels compresos a la llista d'activitats protegides pel nom comercial.
Quan la llista d'activitats contingui conceptes excessivament genèrics i totalment indeterminats, se n'ha de prescindir en l'adaptació a la classificació internacional.
Els defectes o les objeccions observades en la classificació proposada per l'interessat els han de ser notificats, d'acord amb el que preveu l'apartat 1 de l'article abans esmentat.
L'Oficina Espanyola de Patents i Marques, a la vista de la contestació de l'interessat, ha de resoldre i concedir la renovació per als productes o serveis que consideri correctament classificats, llevat que hi hagi altres irregularitats no esmenades que impedeixin la concessió de la renovació sol·licitada.
Quan, d'acord amb la disposició transitòria setena de la Llei 17/2001, se sol·liciti, en la primera renovació que s'efectuï després de l'entrada en vigor de la Llei esmentada, la fusió en un únic registre de diverses marques concedides, l'interessat ha de presentar la sol·licitud de renovació d'acord amb el que disposa l'article 26 del Reglament.
La sol·licitud de renovació ha d'incloure a més:
a ) Una menció que indiqui que se sol·licita la fusió de diverses marques en un únic registre.
b ) Els números dels registres de marca respecte dels quals se sol·licita la fusió.
c ) La menció dels productes i serveis dels registres fusionats per als quals se sol·licita la renovació, agrupats segons la classe a la qual pertanyin de la classificació internacional, precedit cada grup pel número de la seva classe i disposats correlativament seguint l'ordre numèric de la classificació.
Aquesta enumeració dels productes i serveis s'ha de fer fins i tot en el cas que la renovació se sol·liciti per a tots els productes i serveis protegits pels diferents registres fusionats.
No obstant això, l'Oficina Espanyola de Patents i Marques ha d'examinar a més si la fusió sol·licitada compleix els requisits que preveuen la disposició transitòria setena de la Llei i aquesta disposició.
Si s'observa algun defecte o objecció, han de ser notificats a l'interessat d'acord amb el que disposa l'apartat 1 de l'article 28 abans esmentat.
Si els defectes o les objeccions relatives a la sol·licitud de fusió no són esmenats en el termini prescrit, la fusió ha de ser denegada.
No obstant això, no s'ha de denegar la renovació sol·licitada si aquesta compleix els requisits legalment previstos respecte dels registres per als quals es va sol·licitar la fusió.
En aquest cas, l'Oficina Espanyola de Patents i Marques ha de notificar a l'interessat la denegació de la fusió i la concessió de la renovació respecte dels registres que escaiguin.
En els expedients d'aquests registres s'ha d'incorporar una còpia de la sol·licitud de renovació presentada i de la resolució adoptada.
Quan es concedeixi la renovació i la fusió sol·licitada, s'ha d'obrir un nou expedient en el qual s'han d'incorporar els expedients dels registres fusionats, i s'ha d'assignar un nou número al registre fusionat resultant.
Així mateix, l'Oficina Espanyola de Patents i Marques ha de fer les anotacions registrals pertinents i cancel·lar cada un dels registres fusionats, i hi ha d'indicar el motiu de la cancel·lació i el número de l'expedient en què han estat incorporats.